Austráliu spojí s Britániou najdlhšia nonstop letecká linka

Súčasné najdlhšie linky prevádzkuje Air India z Dillí do San Francisca a Emirates medzi Dubajom a Aucklandom.

SYDNEY. Austrálska letecká spoločnosť Qantas by mala v priebehu budúceho týždňa získať povolenie na prevádzkovanie linky, ktorá vytvorí nový svetový rekord, pokiaľ ide o vzdialenosť prekonávanú v komerčnej leteckej preprave cestujúcich bez medzipristátia. Informovali o tom austrálske médiá. Let na 14.466-kilometrovej trase medzi západoaustrálskym Perthom a britskou metropolou Londýn potrvá 17,5 hodiny. Najdlhší komerčný let bez medzipristátia dnes lieta z Dillí do San Francisca (15.110 km) ponad Tichý oceán. Vďaka prevažujúcim vetrom let trvá 14 hodín a 30 minút. Očakáva sa, že nová linka Qantas začne premávať okolo budúcoročných Vianoc, keď bude mať dopravca k dispozícii nové lietadlá typu Boeing 787 Dreamliner. Denník The West Australian uviedol, že šéf spoločnosti Qantas rokuje so správou letiska v Perthe o možnosti využívať pri letoch do Londýna vnútroštátny terminál, aby sa zjednodušilo prestupovanie cestujúcich zo Sydney či Melbourne. Jednu zo súčasných najdlhších nonstop leteckých liniek prevádzkuje od marca spoločnosť Emirates medzi Dubajom v Spojených arabských emirátoch a Aucklandom na Novom Zélande. Lietadlá typu Airbus A380 prekonávajú túto 14.200-kilometrovú trasu za 16 hodín a 35 minút.


Budovu v nemeckom Chemnitzi evakuovali, v byte našli stopy po výbušninách

Nájomca bytu pravdepodobne plánoval bombový útok. Z miesta činu ušiel.

CHEMNITZ. Nemeckí vyšetrovatelia našli niekoľko stoviek gramov výbušnín v byte, ktorý v sobotu prehľadali v meste Chemnitz na východe krajiny. Informovala o tom agentúra DPA s tým, že v rámci pátrania po podozrivom Sýrčanovi zadržali tri osoby. Hovorca regionálnych policajtov v spolkovej krajine Sasko Tom Bernhardt potvrdil, že výbušniny boli v byte pomerne dobre ukryté. Celý bytový objekt vyšetrovatelia dopoludnia uzavreli a prehľadali pre "podozrenie z plánovania bombového útoku" a upozornili obyvateľov postihnutej oblasti, aby sa zdržiavali doma. Podozrivý nájomca bytu z miesta činu ušiel. Po 22-ročnom Jaberovi Albakrovi z Damasku, podozrivom z plánovania bombového útoku, polícia stále pátra. Úrady zverejnili fotografiu hľadaného Sýrčana a vyzvali obyvateľov, aby im o ňom poskytli akékoľvek informácie. Trojicu podozrivých, ktorí poznali Albakra, vzali do väzby v meste Chemnitz. Vyšetrovatelia zatknutých aktuálne vypočúvajú. Agentúra DPA s odvolaním sa na informácie od bezpečnostných služieb uviedla, že prípad môže viesť k islamským radikálom. Miestna polícia získala v noci na sobotu od spolkových tajných služieb informácie o "vážnej hrozbe", povedal Bernhardt. "Podozrenie z plánovania bombového útoku" nasmerovalo políciu do bytu a musela uzavrieť celý výškový obytný dom, dodal


Ministerstvo poslalo na účty vysokých škôl financie na obnovu internátov

Celkovo bolo na účty verejných vysokých škôl poslaných 20 miliónov eur.

BRATISLAVA. Verejné vysoké školy v týchto dňoch dostali finančné prostriedky na rekonštrukciu internátov. Ako pre TASR potvrdil odbor komunikácie a protokolu Ministerstva školstva, vedy, výskumu a športu (MŠVVaŠ), obnovou v tomto roku prejdú ubytovacie zariadenia pre študentov v Bratislave, Košiciach, Prešove, Trnave, Nitre, Banskej Bystrici, Žiline, Trenčíne, Ružomberku, Zvolene a v Komárne. Celkovo bolo na účty verejných vysokých škôl poslaných 20 miliónov eur a začne sa tak najrozsiahlejšia rekonštrukcia ubytovacích kapacít v histórii krajiny. Podľa informácií z rezortu školstva najväčšia časť z vyčlenených financií ide na obnovu študentských domovov v Bratislave, a to 8.107.710 eur. Lenka Miller z oddelenia vzťahov s verejnosťou Univerzity Komenského v Bratislave pre TASR uviedla, že rezort školstva zaslal na účet univerzity 19. júna sumu 3.150.917 eur. V Bratislave získala financie aj Slovenská technická univerzita, ide o hodnotu 3.956.793 eur. Obnovou prejdú aj ubytovacie zariadenia, ktoré patria v hlavnom meste Ekonomickej univerzite, tá získala na tento zámer jeden milión eur. Univerzita Pavla Jozefa Šafárika v Košiciach získala 1.038.000 eur, Univerzita veterinárskeho lekárstva a farmácie v Košiciach 495.939 eur, tri milióny eur získala v metropole východu i Technická univerzita. Rezort školstva poslal na účet Prešovskej univerzity v Prešove 1.500.000 eur a Univerzite Konštantína Filozofa v Nitre jeden milión eur. Žilinská univerzita v Žiline použije na obnovu študentského ubytovania 1.041.351 eur. Technická univerzita vo Zvolene dostala 1.805.000 eur, Univerzita Mateja Bela v Banskej Bystrici 540.000 eur a Slovenská poľnohospodárska univerzita v Nitre 600.000 eur. Financie získala aj Katolícka univerzita v Ružomberku (506.000 eur), Trenčianska univerzita Alexandra Dubčeka v Trenčíne (237.000 eur), Univerzita J. Selyeho v Komárne (50.000 eur), Akadémia umení v Banskej Bystrici (30.000 eur), Univerzita sv. Cyrila a Metoda v Trnave (27.000 eur) a Trnavská univerzita v Trnave (22.000 eur). "Ďalších 30 miliónov eur budú môcť využiť univerzity na obnovu študentských domovov v rokoch 2019 a 2020," uviedol v máji premiér Peter Pellegrini (Smer). Študentská rada vysokých škôl uviedla, že "bude sledovať splnenie sľubu 30 miliónov, ktoré majú byť poukázané na účty univerzít budúci rok a okrem toho budeme pracovať na ďalšom rozvoji internátov."


Nemecko žiada od Maďarska záruky pre vrátených migrantov

Koncom marca do platnosti vstúpil zákon sprísnení ochrany štátnych hraníc Maďarska.

BERLÍN. Nemecko bude posielať odmietnutých žiadateľov o azyl späť do Maďarska iba vtedy, ak tamojšie orgány každému zabezpečia ubytovanie v súlade s normami EÚ. "Bez takéhoto ubezpečenia maďarských orgánov sa odovzdanie neuskutoční," píše sa v nariadení spolkového ministerstva vnútra zo 6. apríla, ktoré citujú utorkové noviny mediálnej skupiny Funke. Ministerstvo žiada Spolkový úrad pre migráciu a utečencov (BAMF), aby si v prípade žiadosti o readmisiu na základe dublinských kritérií vyžiadal od maďarských úradov uistenie, že utečenci budú ubytovaní v súlade so smernicou EÚ a spracovanie ich žiadosti bude v súlade s pravidlami tejto smernice. Za azylové konanie je na základe tzv. Dublinskej dohody z roku 1990 zodpovedná tá krajina EÚ, v ktorej migranti prvýkrát vstúpili na územie Európskej únie - zväčša ide o Grécko, Taliansko, Bulharsko a Maďarsko. Každý azylant, ktorý sa dostane do inej členskej krajiny Únie, by mal byť vrátený práve do toho štátu, v ktorom bol registrovaný. Úrad vysokého komisára OSN pre utečencov vyzval v pondelok členské krajiny Európskej únie, aby pozastavili návraty žiadateľov o azyl do Maďarska, kým táto krajina nezačne opäť dodržiavať medzinárodné právo. Podľa vysokého komisára pre utečencov Filippa Grandiho sa situácia pre žiadateľov o azyl, ktorá bola už aj tak znepokojujúca, ešte viac zhoršila po nedávnych legislatívnych krokoch vlády. Do platnosti vstúpil 28. marca zákon sprísnení ochrany štátnych hraníc Maďarska, ktorý parlament na návrh vlády schválil 7. marca. Migranti budú môcť odteraz požiadať o azyl už iba osobne, a to v tranzitných zónach umiestnených priamo na hraniciach. V uvedenej zóne sa budú musieť cudzinci zdržiavať až do právoplatného rozhodnutia Úradu pre prisťahovalectvo a občianstvo. Zónu budú môcť opustiť len smerom von z Maďarska - v súčasnosti do Srbska. Sprísnenie sa týka aj mladistvých prichádzajúcich bez sprievodu: aj ich môžu maďarské orgány zadržiavať v tranzitnej zóne. V prípade nespokojnosti s rozhodnutím úradov sa môžu migranti odvolať. Zákon hneď po schválení vyvolal ostrú kritiku na medzinárodnej scéne. Európsky súd pre ľudské práva v Štrasburgu 14. marca rozhodol, že aj predchádzajúce miernejšie maďarské zákony porušovali Európsky dohovor o ochrane ľudských práv a základných slobôd.


Pribudne nový typ diaľničnej známky, platiť bude 365 dní

Nová známka sa pridá k už existujúcim od februára 2020.

BRATISLAVA. Vodiči budú môcť od februára 2020 využiť nový typ diaľničnej známky. K existujúcej ročnej, mesačnej a 10-dňovej známke pribudne aj známka platná 365 dní. Jej cena bude 50 eur. Oznámili to v utorok na brífingu minister dopravy a výstavby SR Árpád Érsek a poslankyňa Národnej rady SR Irén Sárközy (obaja Most-Híd). Most-Híd chce presadiť túto zmenu v parlamente cez iný zákon a bez pripomienkového konania, to by bolo v prípade, keby návrh riadne predložil rezort dopravy. "Chceli sme, aby táto zmena bola čím skôr účinná. Novelu som pripravovala v spolupráci s pánom ministrom. I keď je to novela iného zákona, ktorý má v gescii pani ministerka vnútra, ale postupujeme na základe dohody," odpovedala na otázku Sárközy. Minister uviedol, že bolo treba počkať na návrh opozície, ktorý bol v parlamente. "Preto sme trochu v časovej tiesni, pripravovali sme to skôr," dodal Érsek. Rezort dopravy sa podľa Érsekových slov stotožnil s poslaneckým návrhom Irén Sárközy a podnikne kroky, aby mohol byť tento typ diaľničnej známky zavedený do praxe. Dodatočná, 365-dňová diaľničná známka, je podľa ministra dopravy predovšetkým pre ľudí, ktorí si kúpia auto počas roka a chystajú sa intenzívne využívať diaľnice a rýchlostné cesty. Vodiči, ktorí sa rozhodnú využiť ročnú kalendárnu známku, budú mať aj naďalej možnosť využívať ju 13 mesiacov s jednoducho zapamätateľným dátumom, kedy si ju treba obnoviť. Érsek pripomenul, že v roku 2019 si prvýkrát od spustenia elektronickej diaľničnej známky viac ako polovica vodičov kúpila diaľničnú známku elektronicky, a nie na čerpacích staniciach. To je podľa rezortu dopravy jeden zo základných predpokladov, aby ľudia korektne vyplnili svoje kontaktné údaje a mohli byť automaticky upozornení na blížiaci sa koniec jej platnosti. "Iba tak môžu byť v budúcnosti automaticky upozornení, že sa im končí jej platnosť a pomôže im to vyhnúť sa pokute z nepozornosti," povedal minister Érsek. "Nová známka bude platiť od februára preto, aby neboli medzi vodičmi zmätky. Keď si vodič kúpi známku elektronicky, čo je u nás možné tri roky, systém ho upozorní vopred cez sms alebo e-mailom o jej konci," poznamenal Érsek. Zavedením novej známky bude podľa neho Národná diaľničná spoločnosť znášať finančné náklady. "Rozšírenie systému o technický rok stojí určité finančné prostriedky," podotkol minister. Známku na 365 dní podľa neho už majú v Bulharsku a Rumunsku.


Do polovice druhého setu sme hrali bez vášne a bojovnosti, hneval sa kouč junioriek

Mladé slovenské volejbalistky druhý zápas na ME nezvládli.

Majstrovstvá Európy 2018 volejbalistiek do 19 rokov: II. SKUPINA - TIRANA (ALBÁNSKO) Zápas trval 76 minút Rozhodovali: Kolos (Bosna a Herc.) a Lagierski (Poľ.), 90 divákov Turecko: Kafkasová 1, Cebeciogluová 9, Atlierová 11, Aydinová 12, Erkeková 16, Karová 11, liberá Kurtová a Güctekinová (Üzenová 1, Sahinová 1, Katipogluová). SR: Beneková 7, Jelínková 7, Bodnárová 7, Herdová 6, Erteltová 2, Fričová 8, libero Bojňanská (Škrlecová 0, Kupčiová 0, Trebichavská 0, Kvasnová 0). TIRANA. Slovenské volejbalové reprezentantky do 19 rokov v nedeľu prehrali vo svojom druhom zápase v tiranskej II. skupine na majstrovstvách Európy tejto vekovej kategórie s rovesníčkami z Turecka 0:3. Slovenky figurujú v tabuľke priebežne na 4. priečke, na konte majú tri body za sobotňajšiu výhru 3:1 nad Francúzkami. Po vstupnom víkende ich čakajú ešte tri súboje skupiny, zhodne od 15.00 h proti Nemkám (pondelok 3. 9.), Ruskám (streda 5. 9.) a Srbkám (štvrtok 6. 9.). Na šampionáte tradične štartuje 12 krajín. V I. skupine v Drači bojujú domáce Albánky a tiež Poľky, Talianky, Bulharky, Bielorusky a Holanďanky. Dvaja najlepší z každej skupiny postúpia do semifinále, tímy na 3. a 4. priečkach budú hrať o 5. - 8. miesto. Pre družstvá na 5. a 6. pozíciách sa šampionát skončí. Pre Slovensko to je celkovo piata účasť na ME junioriek (U19), štvrtá za ostatných osem rokov (2010, 2012, 2016, 2018). Premiéru Slovenky absolvovali v roku 2004 v domácom prostredí v Prešove a Bardejove, obsadili 9. miesto. V Srbsku 2010 skončili na 6. priečke, o dva roky neskôr v Turecku na 9. pozícii a predvlani v Nitre opäť na 6. mieste. Informoval portál svf.sk. Michal Matušov, tréner SR 19: "Do polovice druhého setu som nespoznával družstvo, ktoré hralo absolútne bez vášne, bez bojovnosti a s veľkým rešpektom voči súperovi. To bol najväčší problém vstupu do zápasu a s tým sa to vyvíjalo. Nemôžeme takto hrať, ak chceme konkurovať družstvám na ME. Musíme si vstúpiť do svedomia, dvihnúť hlavu a bojovať o každú loptu, hrať agresívne v útoku a vyrovnať sa aj s nepresnosťami v našej hre. Ak dokážeme takéhoto súpera zatlačiť servisom, v podstate od polovice druhého setu hrať vyrovnanú partiu až do konca a bojovať tak, ako sa má, tak verím, že to zajtra môže vyzerať oveľa lepšie."  Pondelok 3. septembra o 15:00: Streda 5. septembra o 15:00: Štvrtok 6. septembra o 15:00:


Macron prisľúbil obnovu katedrály do piatich rokov, má byť ešte krajšia

PARÍŽ. Francúzsky prezident Emmanuel Macron v utorok prisľúbil, že katedrála Notre-Dame v Paríži, ktorú poškodil rozsiahly požiar, bude obnovená "v priebehu piatich rokov". Informovali o tom tlačové agentúry AFP, DPA a AP. "Obnovíme túto katedrálu v priebehu piatich rokov a bude ešte krajšia," uviedol Macron v televíznom príhovore deň po tom, ako gotický chrám v centre Paríža vážne poškodil oheň. Prezident priznal, že na katedrále s 850-ročnou históriou je "toho veľa, čo treba obnovovať", vyjadril však presvedčenie, že Francúzi to "znova dokážu" a "zmobilizujú sa". "Zdieľam váš smútok a takisto zdieľam aj vašu nádej," povedal Macron v závere svojho príhovoru. Prezident sa v ňom poďakoval zasahujúcim hasičom, policajtom, ako aj darcom, ktorí ponúkli peniaze na renováciu chrámu. Požiar na streche katedrály Notre-Dame, ktorá patrí medzi najnavštevovanejšie historické pamiatky Európy, vypukol v pondelok večer a uhasiť sa ho podarilo až po deviatich hodinách. Oheň zničil samotnú strechu, ako aj štíhlu vežu nad krížením lodí, ktorá sa zrútila do vnútrajška chrámu. Ku katastrofe došlo v čase, keď boli na spomínanej veži vykonávané renovačné práce. Parížska prokuratúra uviedla, že požiar vyšetruje ako nešťastnú náhodu, a nie ako prípad podpaľačstva. Zvony na všetkých katedrálach vo Francúzsku sa rozozvučia v stredu o 18.50 h, čo je predpokladaný čas, keď v pondelok ocitla v plameňoch strecha katedrály Notre-Dame v Paríži. Francúzska konferencia biskupov to podľa agentúry AP oznámila v utorok s tým, že pôjde o prejav solidarity všetkých francúzskych diecéz s Parížom. Podľa zverejneného vyhlásenia má zvonenie taktiež upozorniť, že požiar parížskeho chrámu predstavuje "šok, ktorý zďaleka nezasiahol iba francúzskych katolíkov". Vo Francúzsku sa nachádza celkove 103 katedrál. Ešte v utorok pripomenuli požiar v Paríži zvony londýnskeho Westminsterského opátstva. Podľa oznámenia britskej premiérky Theresy Mayovej sa malo zvonenie ozvať o 17.43 h miestneho času (18.43 h SELČ), čo je takisto čas uvádzaný v súvislosti s vypuknutím požiaru parížskeho chrámu Notre-Dame. Mayová uviedla, že Briti chcú týmto gestom "zdôrazniť svoju solidaritu s Francúzskom a jeho obyvateľmi". Premiérka ponúkla Francúzsku pomoc Británie pri obnove poškodenej katedrály, ktorú označila za "jednu z najkrajších stavieb sveta". Zvony na britských katedrálach a kostoloch majú v súvislosti s požiarom vo Francúzsku zaznieť aj vo štvrtok, doplnila AP.


Washington musí byť tiež pripravený na kompromis, tvrdí čínsky minister

Prezidenti USA a Číny sa stretnú koncom týždňa v japonskej Osake.

PEKING. Ako Čína, tak Spojené štáty by mali byť pripravené pristúpiť v rámci obchodných rokovaní na kompromis. Povedal to v pondelok štátny tajomník čínskeho ministerstva obchodu Wang Šou-wen. Vzťahy medzi Čínou a USA sa prudko zhoršili začiatkom mája, keď americký prezident Donald Trump obvinil Peking z nedodržiavania daných sľubov a krátko na to zvýšil dovozné clá na čínsky tovar v hodnote 200 miliárd USD ročne. Peking odpovedal zvýšením ciel na americký tovar v hodnote 60 miliárd USD. Po zvýšení napätia nebolo jasné, či dôjde k schôdzke Trumpa a čínskeho prezidenta Si Ťin-pchinga na samite lídrov skupiny G20, ktorý sa uskutoční koncom tohto týždňa v japonskej Osake. Americký prezident Donald Trump pritom pred niekoľkými dňami vyhlásil, že ak k schôdzke s čínskym prezidentom nedôjde, následne zvýši dovozné clá na ďalší čínsky tovar dovážaný do USA v hodnote vyše 300 miliárd USD ročne. Minulý týždeň sa obe strany na stretnutí dohodli, Čína však očakáva, že dohoda nebude slúžiť len jednej krajine. "Dohoda by mala byť výhodná pre obidve strany," povedal Wang Šou-wen. "Princípy Číny sú jasné. Je to vzájomný rešpekt, rovnosť, vzájomná výhodnosť a ochota robiť kompromisy," dodal. Čo by mohol Si Ťin-pching ponúknuť Trumpovi, Wang Šou-wen neupresnil.


Mal nehorázne až kacírske myšlienky. Peter Krištúfek si tu musel dávať pozor na humor

Tragické úmrtie

Anketa

Mal kacírske myšlienky

Rozhovor

Keby sa narodil inde, režisérovi a spisovateľovi by sa darilo viac.

BRATISLAVA. Chystali sme v SME tému o slovenských detektívkach. Pýtali sme sa, kto by nám o nich vedel strhujúco porozprávať. Zavolajme Petrovi Krištúfkovi! Chystali sme v SME prílohu o Julovi Vernovi, tipovali sme, kto by v nich mohol mať najlepší prehľad. Zavolajme Petrovi Krištúfkovi. Písali sme aj samovraždách, písali sme o pohnutých dejinách 30. rokov minulého storočia, písali sme o kurióznych knihách. Vždy sa nám pri tom vynorilo to isté meno. Peter. Peter, ten by o tom vedel porozprávať. Pozerať sa takto na slovenského spisovateľa, z pohľadu novinára, je mimoriadne redukujúce. Pre vystihnutie jeho osobnosti je však napriek tomu dôležité. Bol to úprimný kamarát, pracovitý tvorca a skvelý partner do debaty, pretože sa čulo zaujímal o svet a ľudský život a vedel sa stotožniť s jeho rozmanitými prejavmi. Alebo ich aspoň vedel pochopiť. Nestihol to všetko prejaviť, zomrel pri nehode autobusu vo veku 44 rokov. Možno keby Slovensko nebolo také konzervatívne, ako mal vo zvyku poznamenať, jeho projektom a umeleckému názoru by sa darilo viac. Som striktný filmový antiromantik, hovoril. Vyštudoval filmovú a televíznu réžiu na VŠMU, školu, na ktorej "sa pestuje dojem, že psychologická a sociálna dráma je svätým grálom kinematografie". Po štúdiu chvíľu čakal, potreboval si sám v sebe sformulovať, ako budú jeho filmy vyzerať. Bolo mu však jasné, že to nebudú sociálne drámy ani preromantizované rustikálne príbehy, ani bezpríbehové zlátaniny o vzťahoch, ktorým sa nedá uveriť. Chcel nadviazať na Dušana Hanáka a vrátiť do hry mestského človeka. Jeho intímny svet a samotu ukázal vo filme Viditeľný svet. Ivan Trojan v ňom hrá muža zo sídliska, ktorý sústavne z okna sleduje rodinu naproti a invazívnym spôsobom sa k nej pokúša priblížiť. Keď ho v roku 2011 uvádzal festival v Karlových Varoch, české médiá písali, že je to príbeh o psychopatovi. S tým zapolemizoval. "Moji kamaráti psychológovia hovoria, že slovo psychopat má širokú a voľnú definíciu a že podľa nej sme psychopatmi všetci. Aj oni, aj ja," vravel v rozhovore pre SME. "Keby sme si navzájom nahliadli do našich trinástych komnát, mohli by sme vidieť veľa zvláštností, bizarností a násilia. Preto ich zvyčajne nikomu neukazujeme." Viditeľný svet Peter Krištúfek nakrútil napriek tomu, že sa mu nedarilo v scenáristických súťažiach. Keď hľadal podporu, komisie mu vyčítali mieru štylizácie, násilia, nevedeli jeho príbeh žánrovo zaradiť a boli z toho zmätení. "Prečo by sme sa mali báť násilia? Čo je to za hodnotenie scenára?" pýtal sa. Možno by sa viac hodil do škandinávskej kinematografie, hovoril, že je aj geografickým fanúšikom severských krajín. Oceňoval, že tam dá človek človeku pokoj a nikto zbytočne nevykrikuje. "Okolie vám necháva priestor na vnútornú slobodu. Tu vás až priveľmi zaťahujú do svojich predstáv o sebe aj o vás," vysvetľoval. Ako cudzinec sa na Slovensku trochu cítil, aj keď prišlo na humor. Vo Veľkej Británii by sa mu nikto nečudoval, tu si vraj musel dávať pozor, čo povie, aby neprestrelil a niekoho sa nedotkol. Predpokladal, že zmysel pre čierny humor plynul z jeho citlivosti voči svetu. Potreboval ju prekryť, potreboval svoje citlivé hrany obrusovať "nehoráznymi až kacírskymi myšlienkami". Hovoril: "Čierny humor a drsná irónia, ktorú u mňa nájdete, svedčí o tom, že ich napísal niekto veľmi zraniteľný a takto sa mu bezpečnejšie komunikuje so svetom." S čiernym humorom písal scenár k filmu Moja prvá a druhá samovražda. Nikdy nechcel spáchať samovraždu a veril, že diváci pochopia, že nechce vážnu tému zľahčovať. Na papieri vytvoril hrdinov, ktorí majú síce samovražedné sklony, no ich väčší problém je, že potrebujú na seba upozorniť. "Zo svojho okolia poznám takých pomerne veľa, mal som sa kým inšpirovať," hovoril a vôbec sa nečudoval, že podivíni sa okolo neho množili. "Nepopieram, že je to zvláštne, ale mňa to s ostatnými ľuďmi vlastne ani nebaví. Ľudia s čudným správaním ma trénujú v empatii, ľahšie sa mi potom píše." Film Moja prvá a druhá samovražda sa Petrovi Krištúfkovi nepodarilo nakrútiť. Nenakrútil ani scenár Pištoľ, čo mal byť psychologický film o násilí. Medzitým mu však vychádzali knihy. "Keď človek vstúpi do politiky, je to ako keby sa nechal od hlavy po päty natrieť hovnom. Prvá jeho starosť je, ako to postupne, po maličkých kúsočkoch zo seba dostať. Ale potom... Potom si jedného pekného dňa povie, že veď načo," stojí v jeho knihe Šepkár z roku 2008. Veľmi vtipne v nej vystihol novodobého slovenského politika, človeka, ktorý sa dostal k moci v postkomunistickej krajine v prvých rokoch kapitalizmu. O štyri roky neskôr napísal jednu z najlepších kníh súčasnej slovenskej literatúry - Dom hluchého. Vytvoril v ňom plastický obraz z posledného storočia slovenských dejín, cez postavu muža, ktorý prežil množstvo zmien, viacero štátnych útvarov aj niekoľko režimov. Vtedy sa tešil, že môže žiť práve tu. "Keby som sa narodil vo Francúzsku, žil by som v krajine, ktorá má bohatšiu históriu. Ale na písanie Domu hluchého by to nebolo správne miesto. Dejiny 20. storočia boli zaujímavejšie v strednej Európe, boli divoké, brutálne, absurdné a zároveň zábavné," hovoril. Pri písaní vtedy pozbieral množstvo historických dokumentov, až by mohol z nich štátnicovať, nakoniec ich uplatnil v konceptuálnom Atlase zabúdania. Bola to kniha spomienok, začínala sa pri roku 1914 a končila sa pri roku 2014, ku každej číslici priradil jeden text. Telegram, správu, nariadenie, rozsudok, stranu z denníka, báseň alebo rozhovor. Rok 1921 napríklad ilustroval kúsok životopisu jeho starého otca, pretože bol pri zakladaní komunistickej strany - z ktorej ho čoskoro vyhodili. V apríli pred dvoma rokmi ešte stihol vydať knihu Telá, bolestivé udalosti v rodine ho pobádali uvažovať o intímnych vzťahoch a telesnosti. Potom sa už staral o dedičstvo Kornela Földváriho. Zblížili sa, mali spoločnú lásku k mayovkám a detektívkam, nedávno vyšla kniha ich rozhovorov, ktoré nahrávali niekoľko rokov. Volá sa Kornel Földvári: O sebe. Peter Krištúfek sa snažil, aby z jeho veľkej zbierky kníh vznikla knižnica, nakoniec ju prijme Slovenská národná galéria. Popritom nikdy nepovedal nie, keď sme ho z denníka SME poprosili, aby napísal nejakú recenziu, zhodnotil seriál, film, pomenoval úroveň slovenskej kinematografie a televíznej tvorby. Nikdy sa nebál povedať svoj názor, nikdy nedbal na to, či si niekoho znepriatelí a pripraví sa o prípadnú finančnú podporu. Poslednú správu sme od neho dostali pred dvoma týždňami. Tešil sa, že s producentkou Zuzanou Mistríkovou a hercom Ivanom Trojanom bude nakrúcať film Ema a Smrtihlav - podľa vlastnej rovnomennej novely a spomenul provokatívny román, ktorý vyjde čoskoro. Na otázku, čo nové uňho doma, kde už žila aj ročná dcérka Olívia, odpovedal príznačne, so smajlíkom na konci vety: "Mám sa celkom dobre, len akosi tento rok veľa pracujem." V autobuse z Banskej Bystrice do Zvolena, ktorý havaroval pri Badíne, sa viezol za pracovnými povinnosťami. V banskobystrickom rozhlase nahrával svoju reláciu o modernej interpretácii klasických textov. Že aj také robí, ani nestihol spomenúť.


Palestínčania sú pripravení na dialóg s budúcim izraelským lídrom

Utorkové parlamentné voľby v Izraeli nepriniesli jasného víťaza.

OSLO. Palestínčania sú pripravení zapojiť sa do dialógu s akýmkoľvek budúcim izraelským lídrom. V stredu v nórskom Osle to deň po parlamentných voľbách v Izraeli vyhlásil palestínsky minister zahraničných vecí Rijád Málikí. "Ktokoľvek bude schopný vytvoriť vládu, budeme pripravení sadnúť si s ním alebo s ňou a znovu naštartovať rokovania," povedal novinárom Málikí po tom, čo sa utorkové voľby v Izraeli skončili nerozhodným výsledkom. Jasne nezvíťazila ani strana Likud premiéra Benjamina Netanjahua, ani jej hlavný rival - strana Modrá a biela Bennyho Ganca, pripomenula tlačová agentúra AFP. Málikí vystúpil pred novinármi, keď palestínsky prezident Mahmúd Abbás začal dvojdňovú návštevu s Osle. Návšteva Abbása a Málikího sa uskutočňuje pred budúcotýždňovým stretnutím Kontaktného výboru darcov pre Palestínčanov (AHLC) v New Yorku, ktorý vedie Nórsko. Utorkové parlamentné voľby v Izraeli nepriniesli víťaza a politikov čakajú náročné rokovania o vytvorení vlády národnej jednoty (veľkej koalície) alebo dokonca koniec dlhého vládnutia Netanjahua. Podľa takmer všetkých spočítaných hlasov voličov sa treťou najsilnejšou politickou silou v izraelskom parlamente zrejme stane zoskupenie Spoločný zoznam, vytvorené z arabských strán v Izraeli. Izraelskí Arabi neboli ešte nikdy súčasťou vlády, ale už aj v minulosti sa rozhodli pre taktiku podporovať zvonku menšinový kabinet. Zdroje z úradu Netanjahua v stredu pre agentúru AFP uviedli, že premiér zrušil plánovanú budúcotýždňovú cestu na zasadnutie Valného zhromaždenia OSN v New Yorku a dôvodom sú "politické súvislosti" v Izraeli.


Po streľbe v Bostone je v nemocnici jedenásť policajtov, útočník je mŕtvy

Policajti sa na miesto incidentu dostavili na telefonické upozornenie.

BOSTON. Jedenásť policajtov bolo v noci zo stredy na štvrtok prevezených do starostlivosti lekárov po prestrelke na východe amerického Bostonu. Oznámila to miestna polícia. Dvaja policajti sú v kritickom stave, ostatných deväť utrpelo menšie zranenia či psychický šok. Útočník bol na mieste zastrelený. Policajti sa na miesto incidentu dostavili na telefonické upozornenie, že po uliciach sa pohybuje muž so zbraňou v ruke. Ochrancovia poriadku uzavreli okolie a vyzvali obyvateľstvo, aby nevychádzalo. Neskôr verejnosti povedali, že útočník je usmrtený a situácia je pod kontrolou. Žiadne ďalšie informácie polícia novinárom neposkytla. Jasno tak nie je o osobe útočníka ani o jeho motívoch.


Madagskar zápasí s epidémiou osýpok, zomrelo už 1200 ľudí

Úrady zaznamenali už vyše 115-tisíc nakazených.

ANTANANARIVO. Na Madagaskare zabili osýpky už viac ako 1200 ľudí. Krajina čelí najväčšiemu šíreniu vírusu v histórii, pričom zaznamenali už vyše 115-tisíc nakazených. Zaočkovaných je približne 58 percent ľudí, pričom na zastavenie šírenia je potrebných aspoň 90 až 95 percent. Ďalším faktorom, ktorý zvyšuje šírenie osýpok, je podvýživa u takmer 50 percent detí.Jedna z matiek agentúre AP povedala, že prešla pešo 15 kilometrov so šesťmesačným synom v náručí, aby vyhľadala lekársku pomoc. Zdravotná sestra napokon potvrdila, že dieťa je nakazené. Podľa Svetovej zdravotníckej organizácie (WHO) osýpky zabili od septembra najmä deti mladšie ako 15 rokov. Zástupca WHO uviedol, že epidémia ďalej pokračuje, no už pomalšie, ako minulý mesiac. WHO v marci začala tretiu vlnu vakcinácie s cieľom zaočkovať celkovo 7,2 milióna detí vo veku šesť mesiacov až deväť rokov.


Bývalý štátny tajomník dostal pokutu kvôli konfliktu záujmov, príde o šesť platov

Počas výkonu verejnej funkcie, teda keď bol štatutárom EXIMBANKY, poberal odmenu za výkon funkcie člena Dozornej rady JAVYS.

BRATISLAVA. Bývalý štátny tajomník ministerstva hospodárstva a súčasný predseda predstavenstva Slovenskej elektrizačnej a prenosovej sústavy (SEPS) Miroslav Obert porušil ústavný zákon o konflikte záujmov, za čo dostal pokutu vo výške šesťnásobku mesačného platu verejného funkcionára. Uložil mu ju parlamentný výbor pre nezlučiteľnosť funkcií. Obert sa previnil tým, že počas výkonu verejnej funkcie, teda keď bol štatutárom EXIMBANKY, poberal odmenu za výkon funkcie člena Dozornej rady JAVYS. Stalo sa to v roku 2016. Obert síce mohol byť počas výkonu verejnej funkcie členom dozornej rady právnickej osoby, ale nemohol za to poberať finančnú odmenu. On však ako riaditeľ divízie vyraďovania V1 a PMU dostával takmer 61-tisíc eur a ako člen Dozornej rady JAVYS vyše 7300 eur. "Túto skutočnosť musíme posudzovať v kontexte s výkonom jeho ďalšej verejnej funkcie v roku 2016, a to ako člena štatutárneho orgánu EXEMBANKY SR," píše sa v uznesení, ktoré hovorí aj o pokute šiestich platov. Obert sa poslancom k prípadu vyjadril a svoj omyl uznal. Tvrdí, že k nemu nedošlo zo zištných dôvodov, ale z dôvodu ľudského omylu. Je pripravený niesť zodpovednosť.


Inflácia v Turecku dosiahla v júni najvyššiu úroveň za 14,5 roka

ANKARA. Spotrebiteľské ceny v Turecku vzrástli minulý mesiac výraznejšie, než sa čakalo, pričom tempo rastu dosiahlo 14,5-ročné maximum. Ukázali to v utorok zverejnené údaje tureckého štatistického úradu. Spotrebiteľské ceny vzrástli v júni medziročne o 15,39 percenta. Výrazne tak zrýchlili tempo rastu z mája, v ktorom sa medziročne zvýšili o 12,15 percenta. Ekonómovia očakávali zrýchlenie inflácie, ale predpokladali, že to bude na 13,9 percenta. Júnový údaj je zároveň najvyšší od januára 2004, keď sa spotrebiteľské ceny medziročne zvýšili o 16,22 percenta. Najvýraznejšie sa pod prudké zrýchlenie inflácie podpísali náklady na dopravu a ceny potravín. Náklady na dopravu vzrástli o 24,26 percenta a ceny potravín a nealkoholických nápojov o 18,89 percenta. Na medzimesačnej báze sa spotrebiteľské ceny zvýšili v júni o 2,6 percenta. Aj v tomto prípade výrazne zrýchlili tempo rastu, keď v máji vzrástli ceny oproti aprílu o 1,6 percenta. Ekonómovia pritom počítali so spomalením rastu na 1,3 percenta.


SME 25 ROKOVRok 2009: Záblesk modrej Gašparovič prevalcoval. Z Radičovej sa tak stala premiérka

Prijatie eura

Prezidentské voľby

Výbuch v Handlovej

Rok úmorného normálu

Príchod do SME

Prezidentské voľby v roku 2009 pomohli Ivete Radičovej k tomu, aby sa o rok neskôr stala prvou slovenskou premiérkou.

„Rozhodnúť sa kandidovať do funkcie prezidenta hlavy štátu nie je jednoduché,“ prihováral sa prezident Ivan Gašparovič koncom januára 2009 v prezidentskom paláci médiám. Oznámenie o svojej opätovnej kandidatúre si nechal na poslednú chvíľu. Jeho najväčšia konkurentka, Iveta Radičová z SDKÚ, o svojich ambíciách uchádzať sa o post najvyššieho ústavného činiteľa hovorila už koncom roka 2007. V čase Gašparovičovho oznamovania kandidatúry už jej kampaň bežala naplno. Premiér Robert Fico otváral tretí rok vlády s nevyspytateľnými koaličnými partnermi Vladimírom Mečiarom a Jánom Slotom, jeho popularity sa to ale nedotklo napriek rôznym kauzám jeho kolegov z vlády. Úplne sa nedohodli ani na prezidentskom kandidátovi. Proti Gašparovičovi ostro vystupoval Mečiar, ktorý s ním v roku 2004 prehral boj o prezidentské kreslo. „Najskôr lezieš do zadku, potom ohováraš,“ odkázal vtedy svojmu niekdajšiemu kolegovi. Antipatie im vydržali až do konca ich politickej kariéry. Do prvého kola prezidentských volieb išlo celkovo sedem kandidátov, za prvou dvojkou Gašparovič – Radičová sa vytvorila obrovská medzera. Tretí František Mikloško a štvrtá Zuzana Martináková získali len o málo viac ako 5 percent hlasov. Radičová na Gašparoviča v prvom kole stratila 160 tisíc hlasov, čo mnohých odborníkov prekvapilo, predpovedali totiž oveľa väčší rozdiel a výsledok prvého kola dal nádeje mnohým pravicovým voličom. Fico však už v noci po prvom kole hovoril, že o víťazovi je rozhodnuté. Rozhodujúce bolo jednoznačné postavenie sa najpopulárnejšieho politika krajiny za prezidentského kandidáta. „Som presvedčený, pretože sa v slovenskej politike trochu vyznám, že druhé kolo dopadne rovnako,“ odkázal vtedy premiér novinárom. Výsledok druhého kola ukázal, že sa nemýlil. Takmer okamžite po prvom kole začali Gašparovičovi podporovatelia používať takzvanú maďarskú kartu. Radičovej najmä SNS vyčítalo, že mala na juhu veľmi veľkú popularitu. V niektorých okresoch na južnom Slovensku sa dokonca objavili falošné letáky, ktoré v zlej maďarčine písali o tom, že Radičová podporuje autonómiu na juhu Slovenska. Radičová pred druhým kolom zvolila štátnickú, neutrálnu taktiku. Voličov mobilizovali najmä nacionalisti, Gašparovič bol konfrontačnejší. Napokon svoju súperku zdolal o 250 tisíc hlasov. „Rozhodujúce bolo jednoznačné postavenie najpopulárnejšieho politika krajiny za prezidentského kandidáta,“ povedala Radičová po druhom kole. Gašparovič sa dokonca sám vyjadril, že sa „cíti akoby členom Smeru.“ A ďalších päť rokov v kresle prezidenta sa tak aj správal. Radičová síce bitku o prezidenta prehrala, no aj tento súboj ju o rok neskôr vyniesol až na premiérsku stoličku.


Princ Charles na čele Commonwealthu vystrieda kráľovnú Alžbetu II.

LONDÝN. Lídri krajín združených v Spoločenstve národov (Commonwealth) schválili návrh britskej kráľovnej Alžbety II., aby ju vo funkcii formálnej hlavy spoločenstva vystriedal jej syn princ Charles. Informovala o tom na svojej webovej stránke spravodajská televízia Sky News s odvolaním sa na zdroje z prostredia Commonwealthu. Slávnostné zasadnutie najvyšších predstaviteľov 53-členného Spoločenstva národov sa koná na Windsorskom zámku pri Londýne. Commonwealth vznikol v polovici 20. storočia z Britského impéria, kráľovná Alžbeta je jeho hlavou od roku 1952. Toto voľné združenie zahŕňa 53 nezávislých krajín, z ktorých 16 uznáva britskú panovníčku za hlavu štátu. Lídri týchto štátov, medzi ktoré patria obrovské krajiny ako India i maličké ako ostrovný štát Tuvalu, preberú v rámci summitu v Británii do piatka témy ako ochrana svetových oceánov či pomoc malým štátom so zvyšovaním kybernetickej bezpečnosti. Summit hláv Spoločenstva národov sa koná každý druhý rok v inej členskej krajine. Kráľovná, ktorá v sobotu oslávi 92. narodeniny, otvárala v rokoch 1973-2011 všetky takéto stretnutia a v roku 2015 otvorila i summit na Malte.


Čaká vás cesta lietadlom? Vyvarujte sa niektorých chýb

Turisti by mali pamätať na zakázané predmety.

BRATISLAVA. Letisko Milana R. Štefánika v Bratislave má na tohtoročnú dovolenkovú sezónu naplánovaných vyše 2500 odletov a príletov charterových liniek s dovolenkármi. Malo by tak ísť o najvyťaženejšiu sezónu v histórii letiska. Hovorkyňa letiska Veronika Ševčíková však upozorňuje cestujúcich, aby sa vyvarovali chýb, pre ktoré by mohol zájazd skončiť ešte pred samotným odletom. Veľmi dôležité je napríklad podľa jej slov skontrolovať si platnosť cestovného pasu. "Neraz sa stane, že cestujúci zistí až pri vybavení na check-in pulte, že jeho pas už stratil platnosť. V tom prípade cestujúcemu nie je umožnený odlet," vysvetlila Ševčíková. Pasažier tak príde o zaplatenú dovolenku aj o letenku. Zároveň by si však turisti mali uvedomiť, že pre vstup do niektorých krajín nestačí mať len platný pas, ale dĺžka platnosti musí byť ešte aj niekoľko mesiacov po prílete z dovolenky. "Ak cestujúci nemá dostatočne dlhú platnosť pasu, rovnako mu nie je umožnený odlet," dodala hovorkyňa. Napríklad pri ceste do Egypta je potrebné mať platný pas aspoň šesť mesiacov po návrate, pri lete do Turecka je to aspoň 150 dní po návrate. Dovolenkári by si však mali podľa Ševčíkovej skontrolovať aj platnosť a dĺžku pasu u detí. "Zatiaľ čo dospelý môže cestovať v rámci EÚ aj na občiansky preukaz, každé dieťa pri ceste do zahraničia musí byť držiteľom platného cestovného pasu," upozornila. Deťom mladším ako šesť rokov sa pritom cestovný pas vydáva s platnosťou na dva roky. "Vlani sa zamestnanci letiska často stretávali s tým, že si dovolenkári zabúdali svoje cestovné doklady v kopírovacom stroji, keď si boli dať pred odletom robiť fotokópie týchto dokladov. Na letisko tak prišli bez nich, alebo len so samotnou fotokópiou," opísala Ševčíková. Upozornila preto dovolenkárov, aby si aj na toto dali veľký pozor, keďže bez platného originálu cestovného dokladu neodletia. Letné mesiace sú zároveň aj obdobím svadieb a svadobných ciest. Ženy si však podľa Ševčíkovej musia dať pozor na to, že ich priezvisko musí byť rovnaké na letenke ako na cestovnom doklade - občianskom preukaze či pase. "Rovnako priezvisko cestujúcej nahlásené v cestovnej kancelárii musí byť zhodné s priezviskom na cestovnom doklade. Ak sa priezviská jednej osoby rôznia, stráca nárok na odlet," upozornila hovorkyňa. Ak teda žena odchádza na dovolenku ihneď po svadbe a nemá ešte vybavený občiansky preukaz či pas na nové priezvisko, treba v cestovnej kancelárii či pri kúpe letenky nahlásiť svoje dievčenské priezvisko. Letisko tiež pripomína turistom, aby si nezmýlili linku či čas letu. Počas dňa sa totiž uskutoční aj niekoľko odletov napríklad do tureckej Antalye, egyptskej Hurghady či bulharského Burgasu. "Cestujúci tak musí sledovať nielen destináciu, do ktorej letí, ale aj číslo linky, číslo nástupnej brány a presný čas odletu," opísala Ševčíková. Cestujúci by mal tiež pamätať na to, že nástup na odlet, tzv. boarding, sa začína približne 45 až 50 minút pred odletom lietadla. "Na nástup do lietadla sú cestujúci vyzvaní letiskovým rozhlasom. Nástupná brána sa však uzatvára spravidla 30 či 20 minút pred odletom a nie až v čase samotného odletu lietadla," dodala. Ak cestujúci príde na nástup neskoro, stráca nárok na odlet a nemá nárok na vrátenie ceny letenky. Ševčíková zároveň odporúča cestujúcim, aby na samotné letisko prišli dve hodiny pred odletom. Vybavenie na check-in pulte, prechod bezpečnostnou kontrolou a pri odletoch do krajín "neschengenu" aj hraničnou/pasovou kontrolou si totiž vyžaduje určitý čas. Letisko tiež upozorňuje, že nie je vhodné "posilniť" sa alkoholom pred odletom. "Ak zamestnanci letiska spozorujú pasažiera pod vplyvom alkoholu či inej návykovej látky, takémuto cestujúcemu nie je umožnený odlet," zdôraznila hovorkyňa. Turisti by mali tiež pamätať na zakázané predmety, ktoré nemožno prepravovať v príručnej batožine či na pravidlá pri preprave tekutín. Napríklad medzi predmety, ktoré cestujúci nemôže mať v príručnej batožine, patria rôzne napodobeniny zbraní, granátov, nábojov a to či už v tvare prívesku na krk alebo príveskov na opasok. "Patria sem i detské hračkárske zbrane - vodné pištole, ale aj tenisové rakety," upozornila Ševčíková. Tekutiny, pasty, gély, spreje možno mať v príručnej batožine umiestnené len v objeme do 100 mililitrov alebo 100 gramov, uzatvorené v plastovom ZIPP vrecku s maximálnou kapacitou 1 liter. "Sem sa radia aj potraviny, akými sú bryndza, treska, nátierky, paštéty, maslo a iné," vymenovala hovorkyňa. Ak cestujúci chce takéto predmety a potraviny prepraviť, musí ich umiestniť do podanej, nie príručnej batožiny.


KULTÚRNY ŽIVOTDostať sa nikde a kdekoľvek

Mestá nie sú tým, čím sa zdajú. Osobitne to platí pre veľké metropoly, ktorých dejiny siahajú tisíce rokov dozadu a oddeliť v nich legendy od reality nie je v priebehu času vôbec jednoduché. Mestá samy osebe predstavujú taký masívny zdroj príbehov, až sa zdá, že sú to svojské organizmy vytvárajúce vlastné ekosystémy. Sú hlavným prameňom žánru tzv. urbánnej fantasy, ktorý umiestňuje dej do spletitých ulíc, námestí, budov, veží, ale aj kanálov, metra a iných podzemných a nadzemných priestorov miest a zamotáva v nich osudy postáv o nič menej spletitým spôsobom.     A ak ste spisovateľ s imagináciou Neila Gaimana, tak hranica medzi fikciou a skutočnosťou predstavuje presne jeden krok po ulici alebo dvere na mieste, kde pred minútou bol ešte len múr.Tak ako bolo literárnou udalosťou ku koncu roku 2018 vydanie série Amber od Rogera Zelazneho, tak tento rok je vo fantastike zásadným aktom vydanie Nikdekoľvek od Neila Gaimana. Román s pôvodným názvom Neverwhere originálne preložil Patrick Frank, čo vidieť už hneď v názve knihy.      V slovenskej verzii bola na obálke použitá ilustrácia od výtvarníčky Anne Lambeletovej a vynikajúco vystihuje povahu románu, v ktorom okrem známeho Londýna bežných obyvateľov existuje Podlondýn obývaný bizarnými bytosťami, priateľskými aj veľmi nebezpečnými tvormi.       Rôzne verzie toho istého     Neil Gaiman nikdy nepíše pokračovania svojich románov, ale pri rôznych príležitostiach prepisuje a reviduje ich vydania. Nie je to inak ani pri Nikdekoľvek. Práve vydaný slovenský preklad vychádza z verzie z roku 2005, a preto sa mierne líši od skoršieho českého vydania. Všetky zmeny opisuje Gaiman v úvode a naznačuje, že sa pod Londýn ešte vráti, minimálne v nejakom kratšom príbehu.     Značná obľúbenosť Nikdekoľvek u čitateľov podnietila aj ďalšie adaptácie. Ak začneme od konca, tak v roku 2017 audioknihu narozprával sám autor, ale ešte predtým v roku 2013 vznikla rozhlasová verzia pre BBC s hviezdnym obsadením. Richarda Mayhewa narozprával James McAvoy, Dvierka stvárnila Natalie Dormer, anjela Islingtona Benedict Cumberbatch a popri ďalších hercoch a herečkách sa objavil aj hlas sira Christophera Leeho a Neila Gaimana. V roku 2010 bola v Chicagu vytvorená dokonca divadelná hra a v roku 2005 vznikla komiksová verzia, ktorej budeme venovať pozornosť.     Pôvodne však celý fenomén odštartoval televízny seriál BBC z roku 1996, pričom kniha vznikla sčasti aj ako potreba širšie rozpísať scény, ktoré by sa do seriálu nezmestili, alebo si ich Gaiman želal opísať trochu inak.       Čo sa skrýva v podzemí?   Komiksovú verziu Nikdekoľvek (resp. český názov znie Nikdykde) spracoval autor Mike Carey, celkom známy aj z českých prekladov Lucifera (postavy prvotne inšpirovanej z Gaimanovho komiksu Sandman) alebo sériou Mezi řádky. Kresby sa ujal Glenn Fabry.     Hlavné postavy Gaimanových románov, a osobitne to platí aj pre Nikdekoľvek, sú úplne obyčajní ľudia s normálnymi životmi a až nudnými zamestnaniami, s ktorými sú však celkom spokojní. Vždy sa však objaví štrbina v realite a kontakt s fantastickým svetom má svoje konzekvencie.     Richard Mayhew pomôže na ulici bezbrannému dievčaťu s menom Dvierka, neskôr sa zoznámi s markízom de Carabas a keď odídu, Richard zistí, že sa stal pre okolie akoby neviditeľný. Nikto ho nevníma a zo zúfalstva sa dostáva do pod Londýna a snaží sa vypátrať dievča Dvierka, aby mu pomohla vrátiť sa k predchádzajúcemu životu.     Putovanie panoptikom nezvyčajných zákutí Londýna pod úrovňou zeme komplikuje fakt, že sa Dvierka snaží vypátrať vrahov svojej rodiny, pričom našich hrdinov sleduje dvojica démonických zabijakov, pánov Croupa a Vandemara.     Na Gaimanových postavách je sympatické, že nikdy presne nevieme, akej sú vlastne povahy: sú rozprávkové bytosti alebo ľudia s nezvyčajnými schopnosťami? Richarda identifikujeme ako človeka, ale pri ostatných vzniká množstvo nezodpovedaných otázok. Predstavivosť teda pracuje na plné obrátky aj po dočítaní, sme slobodní k vytváraniu vlastnej verzie predložených udalostí.     Pravidlá žánrov sa v komikse značne líšia od románových postupov, a preto sa Carey rozhodol urobiť viac zmien, konkrétne v dialógoch, vypustení jednej postavy, miernej úprave deja a tiež v rozprávačovi, ktorým je celý čas Richard. To, ako knižná predloha rezonuje v čitateľoch, vidieť aj na diskusiách, kde sa objavujú výhrady napr. voči oblečeniu, ktoré nosí Dvierka, prípadne k vzhľadu markíza de Carabas. Rôzne médiá však využívajú odlišné jazyky, ktorými komunikujú, a Glenn Fabry farbisto nakreslil nielen rozmanité postavy, ale aj ich emocionálne stavy ako radosť, zmätok, ohromenie, smútok, stratu a bolesť.       Na médiu záleží     Práve komiksová adaptácia veľmi dobre ukazuje, aké sú rozdiely v spôsobe rozprávania príbehu, kompozícii dramatických zvratov a predovšetkým vo vizuálnom stvárnení postáv.     Napriek oddanosti fanúšikov knižnej predlohy a až jej nedotknuteľnosti vo fandome má komiksová komunita určité výhrady k výtvarnému prevedeniu Nikdykde. Dvierka pôsobí vo viacerých scénach trochu prvoplánovo so svojím výstrihom, nehodí sa to k jej aristokratickému pôvodu a takmer detsky naivnému pohľadu na svet. Markíz de Carabas má zas trochu čudnú, čisto čiernu tvár bez mimiky, s ostro červenými perami a výraznými očami, chýbajú mu nejaké konkrétne črty, možno je to však zámer.     Môžeme totiž špekulovať, či je postava markíza alúziou na rozprávku Kocúr v čižmách, kde sa tiež vyskytuje postava s rovnakým menom, je však fiktívnou autoritou, na ktorú kocúr vždy odkazuje, keď mu to vyhovuje. Jeho podoba teda môže byť pomerne tvárna, čo mohol byť dôvod, prečo ho Fabry stvárnil v uvedenej podobe.     Silné emócie vo výtvarnej rovine najlepšie odráža postava Richarda, ktorý takmer celý dej pôsobí autenticky utrápene a bojazlivo.     Careyho citlivosť k predlohe a zručnosť ilustrátora na druhej strane vidíme vo viacerých detailoch, ale aj v širšej perspektíve, ak si porovnáme malé a veľké panely. Na menšom rozmere panelu vynikne, že Dvierka má na tvári namaľovanú kľúčovú dierku, čo odráža jej schopnosť vytvoriť dvere na akejkoľvek ploche, napr. na múre. Oproti tomu prvý kontakt s anjelom Islingtonom zachytený na celom paneli útočí až na naše vnímanie priestoru a priamo odkazuje na existenciu bytostí, pre ktoré je vnímanie fyziky len ilúzia v mysli.     Nedá sa ubrániť predstave, aká by bola čierno-biela verzia Nikdykde, v ktorej by vynikla ponurosť viacerých situácií, predovšetkým tam, kde sa vyskytujú páni Croup a Vandemar. Nenahraditeľná jedinečnosť bohatých farebných ilustrácií zas vynikne pri zobrazení trhu, ktorý pôsobí až ako karneval nápadov. Sila komiksu je enormná v scénach, kde sa nevyskytujú dialógy a kresba rozpráva príbeh sama za seba.     V každom prípade je komiks Nikdykde vysoko hodnotené dielo a rozhodne sa oplatí prečítať ho, obzvlášť v súčasnosti, keď už máme k dispozícii aj slovenský preklad tejto fenomenálnej knihy.


Pellegrini odmieta extrémizmus, SNS je slovami Fica šokovaná

Ficove vyjadrenia

NAKA

Reakcie

Komentár Kepplovej

Komentár Rumpliho

BRATISLAVA. Predseda Smeru Robert Fico vo štvrtok vyhlásil, že exposlanec extrémistickej ĽSNS Milan Mazurek povedal iba to, čo si myslí takmer celý národ. Expremiér tak reagoval na margo právoplatného odsúdenia Mazureka za hanobenie národa, rasy a presvedčenia. Fico tiež vyhlásil, že rozhodnutie Najvyššieho súdu rešpektuje, ale zaraďuje ho do kategórie mediálnych. Premiér Peter Pellgrini (Smer) naopak rozhodnutie súdu berie "ako vážne varovanie, že nemožno verbálne šíriť nenávisť". A skutočnosť, že odsúdený extrémista už nebude sedieť v poslaneckých laviciach víta. Pellegrini taktiež uviedol, že je a vždy bol presvedčený, že fašizmus a extrémizmus nemajú miesto v slušnej spoločnosti. "Ako Banskobystričan má obzvlášť úprimný vzťah k hodnotám SNP a dodržiavanie týchto hodnôt vníma ako napĺňanie odkazu tých, ktorí položili životy za našu slobodu," uvádza sa v tlačovej správe. Koaličnú SNS zasa Ficove vyjadrenia prekvapili a v šokovali. Informovala o tom hovorkyňa strany Zuzana Škopcová s tým, že takáto argumentácia je podľa národniarov nebezpečná. „SNS je prekvapená a v šoku z vyjadrení Roberta Fica, ktorý obdivuje prejavy extrémizmu Mazureka. Veríme, že náš koaličný partner si uvedomuje, že podpora extrémizmu v akejkoľvek podobe je vysoko spoločensky nebezpečná a nie je akceptovaná ani v Bruseli, ani Moskve," uviedla v reakcii na Fica Škopcová. Podľa splnomocnenca vlády pre rómske komunity Ábela Ravasza (Most-Híd) sa zvolebnieva a Fico opäť vyťahuje protirómsku rétoriku. "Je smutné, že si o občanoch Slovenska myslí, že majú rovnaký názor ako Mazurek a jeho družina a žiaľ aj on sám," napísal Ravasz. Fica podľa neho neoprávňuje jeho nervozita k tomu, aby "rozdúchaval národnostné vášne". Podľa splnomocnenca vlády pre rómske komunity je to nedemokratické, neetické a nebezpečné. "Správajme sa ako zodpovední politici, hodní 21. storočia a demokratického Slovenska," dodal. Natália Blahová z opozičnej SaS vyzvala orgány činné v trestnom konaní, aby začali konanie voči Ficovi pre hanobenie rasy, národa a presvedčenia. Expremiér podľa nej legitimizuje hanlivé a fašistické výroky Mazureka, ktoré označil za neprípustné aj Najvyšší súd.


Zeman: Nová vláda vznikne do troch mesiacov

PRAHA. Rokovania o novej českej vláde budú podľa prezidenta Miloša Zemana trvať dva až tri mesiace. Predpokladá, že Andrej Babiš zostaví menšinový kabinet, ktorý budú tolerovať niektoré politické strany. Povedal to v relácii Týden s prezidentem na TV Barrandov.Podľa Zemana trvajú v zahraničí rokovania o vládach rôzne dlho. Za príklad dlhého vyjednávania uviedol Belgicko. „U nás vznikne vláda s dôverou Snemovne za dva alebo možno za tri mesiace,“ vyhlásil prezident podľa iDNES.cz. Andrej Babiš, ktorého plánuje Zeman vymenovať za premiéra na Mikuláša, by mal zostaviť vládu odborníkov. „Pokiaľ by som zistil, že niektorý z ministrov nemá s rezortom nič spoločné, určite by som to Babišovi vytkol,“ doplnil Zeman.Vyjadril sa tiež k možnosti rozpočtového provizória, o ktorom sa bude rokovať, pokiaľ sa Babišovi nepodarí získať dôveru do konca roka.„Mal som v Lánoch stretnutie s vedúcimi predstaviteľmi všetkých parlamentných subjektov. Pýtal som sa, či by sa ich prípadný odpor voči Babišovej vláde premietol do hlasovania o rozpočte. U niektorých som sa stretol s tým, že by v prípade rozpočtu odpor prekonali,“ prezradil.


Britka príde o občianstvo za útek k Islamskému štátu

Begumovej rodina je z rozhodnutia ministerstva vnútra sklamaná a zvažuje právne kroky.

LONDÝN. Tínedžerka Shamima Begumová, ktorá pred štyrmi rokmi opustila Veľkú Britániu, aby sa pridala k Islamskému štátu, príde o britské občianstvo. Oznámil to v utorok právnik jej rodiny Tasnime Akunjee. Ako uviedol, rodina je z rozhodnutia ministerstva vnútra "veľmi sklamaná" a zvažuje proti nemu "právne kroky". Begumová odišla z Londýna do Sýrie spolu s dvoma kamarátkami v roku 2015, keď mala 15 rokov. Dnes má 19 a žije v utečeneckom tábore v Sýrii. Podľa vlastných slov sa po príchode do krajiny vydala za bojovníka Islamského štátu a porodila dve deti, ktoré stratila v dôsledku chorôb a podvýživy. Do tábora ušla z poslednej bašty džihádistov a porodila tam cez víkend ďalšie dieťa, s ktorým sa chce teraz vrátiť do Británie. V sérii rozhovorov s britskými médiami skritizovala niektoré aspekty Islamského štátu, uviedla však, že svoj odchod do Sýrie neľutuje. Povedala tiež, že nemala problém s odtínaním hláv, ktoré militanti praktizovali, lebo si myslela, že sú podľa islamského práva povolené.


PODCAST DOBRÉ RÁNOOdoberajte podcast Dobré ráno - každé ráno v mobile

Odoberajte

SVK podcasty (zoznam)

Špeciál

1 milión

Prenajať štúdio

Čo je podcast?

Svetové podcasty

Ako počúvať na iPhone

Ako na Androide

Podcast Dobré ráno môžete zadarmo odoberať vo svojom mobilnom telefóne.

Zvoľte z možností: RSS | SoundCloud | Stitcher | Pocket Casts | TuneIn | Podbean Musíte mať vo svojom mobile nainštalovanú aplikáciu na odoberanie podcastov. Existuje ich mnoho a veľa z nich je zadarmo, rovnako ako tento podcast. Napríklad: Podcast Addict, TuneIn Radio. Stlačte tlačidlo nižšie, presmeruje vás do aplikácie v mobile, alebo zvoľte tento odkaz: Apple podcasty (iTunes) Ak ste si aplikáciu Podcasty z iPhonu vymazali, môžete si ju zadarmo stiahnuť z App Store.  Dobré ráno je od trinásteho februára dostupné aj na platforme Spotify. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Podcast Dobré ráno si môžu spustiť aj majitelia Amazon Echo a Google Home. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Sajsaj Čeng postúpila do finále turnaja WTA v San Jose, vyzve Sobolenkovú

Nenasadená čínska tenistka vyradila Sakkariovú.

Sajsaj Čeng (Čína) - Maria Sakkariová (7-Gr.) 7:6 (5), 6:2 Arina Sobolenková (2-Biel.) - Donna Vekičová (5-Chorv.) 6:4, 6:3 SAN JOSE. Čínska tenistka Sajsaj Čeng si v semifinále dvojhry na turnaji WTA v kalifornskom San Jose poradila so siedmou nasadenou Grékyňou Mariou Sakkariovou 7:6 (5), 6:2. Jej finálovou súperkou bude bieloruská dvojka turnaja Arina Sobolenková, ktorá zdolala Chorvátku Donnu Vekičovú 6:4, 6:3. Finalistky doteraz proti sebe odohrali jediný zápas, v roku 2017 sa na tvrdom povrchu tešila z výhry 2:0 na sety čínska tenistka.


Maďari sa najviac obávajú Ruska, vyplýva z prieskumu

Na Úniu hľadí ako na spojenca 59 percent Maďarov.

BUDAPEŠŤ. Ruský prezident Vladimir Putin v období uplynulého pol roka navštívil v pondelok Budapešť už druhýkrát, pričom tento rok nenavštívil dvakrát ani jednu európsku krajinu. Konštatoval to v utorok spravodajský server 24.hu k výsledkom prieskumu inštitútu Republikon, podľa ktorých Maďari sa najviac obávajú práve Ruska. Na otázku, ktorá krajina je najväčšou hrozbou z hľadiska nezávislosti Maďarska, 13 percent opýtaných odpovedalo, že Rusko. Na ďalšom mieste s 12 percentami sa umiestnil Izrael a po desať percent respondentov označilo za možnú hrozbu pre nezávislosť svojej krajiny Európsku úniu a Čínu. Na EÚ hľadí ako na spojenca 59 percent Maďarov, Moskvu tak vníma iba 16 percent. Zoskupenie Vyšehradskej štvorky považuje za spojenca 52 percent. Sympatie k Putinovi vyjadrilo 38 percent a odpor voči nemu 62 percent opýtaných. Putin, ktorý v dejisku majstrovstiev sveta v džude v športovej hale Papp László Sportaréna rokoval s predsedom maďarskej vlády Viktorom Orbánom, po schôdzke vyjadril spokojnosť s vývojom hospodárskej spolupráce medzi Ruskom a Maďarskom. Orbán prekonal v počte stretnutí s Putinom všetkých svojich predchodcov. Predbehol aj ľavicového premiéra Ferenca Gyurcsánya, ktorý s ruskou stranou síce rokoval často, na rozdiel od Orbána však nie na najvyššej úrovni, píše spravodajský server Hvg.hu. Péter Medgyessy, predseda vlády v rokoch 2002-2004, sa stretol s Putinom trikrát. Gyurcsány, ktorý viedol vládu od roku 2004 do roku 2009, absolvoval schôdzku s Putinom šesťkrát. Server pripomína, že Orbán sa zmenil až v roku 2010. V prvom cykle vládnutia v rokoch 1998-2002 ho totiž neprijali v Moskve ani raz, v tom čase ale neprišiel do Budapešti ani žiadny najvyšší ruský činiteľ. Orbán sa s Putinom osobne stretol prvýkrát ešte ako opozičný vodca v roku 2009. Ďalších sedem stretnutí absolvoval už Orbán v pozícii premiéra. Hovorí sa, že Putin sa s Orbánom dohodol na rozšírení atómovej elektrárne v Paksi práve v roku 2009, píše server.


Tenistky ovládli najlepšiu desiatku, sú najlepšie zarábajúce športovkyne za uplynulý rok

Prvá športovkyňa mimo tenisu bola futbalistka Alex Morganová.

NEW YORK. Rebríček najlepšie zarábajúcich športovkýň uplynulého roka jasne ovládli tenistky. Do prvej desiatky nepustili zástupkyňu žiadneho iného odvetvia. Podľa špecializovaného magazínu Forbes za obdobie od 1. júna 2018 do 1. júna 2019 sa najviac darilo Serene Williamsovej, ktorej na účet pribudlo 29,2 milióna dolárov. Tridsaťsedemročná Američanka ťažila najmä z reklamy, keď až 25 miliónov pochádzalo od sponzorov. Zároveň je jediná žena, ktorá figuruje aj v rebríčku top 100 športovcov, kde v konkurencii mužov je na 63. priečke. O päť miliónov menej (24,3) zarobila víťazka grandslamov US Open a Australian Open Naomi Osaková z Japonska, s výrazným odstupom vyše desiatich miliónov nasledovala Nemka Angelique Kerberová. Slovenky sa do rebríčka nedostali, do top 10 sa však dostala Češka Karolína Plíšková s príjmom 6,3 milióna USD. Prvá športovkyňa mimo tenisu bola futbalistka a čerstvá majsterka sveta Alex Morganová z USA na 12. pozícii (5,8 milióna USD). Informovala o tom agentúra APA. * všetky sú tenistky


Švédi skladajú pred MS silný tím. Tréner má k dispozícii už jedenásť hráčov z NHL

BRATISLAVA. Tréner švédskej hokejovej reprezentácie Rikard Grönborg už má potvrdených jedenásť mien hráčov zo zámorskej NHL smerom k májovým majstrovstvám sveta na Slovensku. Najnovším prírastkom do ekipy Švédska je útočník Loui Eriksson z Vancouvru. Okrem neho úradujúci majstri sveta pricestujú na Slovensko aj s dvojicou Vancouvru Eliasom Petterssonom a Jacobom Markströmom, duom Chicaga Erikom Gustafssonom a Marcusom Krügerom. Áno reprezentácii povedali aj Adam Larsson z Edmontonu, Robert Hägg z Philadelphie, Adrian Kempe z Los Angeles, dvojica Mario Kempe a Oliver Ekman-Larsson z Arizony a Jesper Bratt z New Jersey. Švédi sa na MS 2019 predstavia v "bratislavskej" základnej A-skupine a postupne nastúpia proti Čechom, Talianom, Nórom, Rakúšanom, Švajčiarom, Lotyšom a Rusom. Grönborg dostal zamietavé stanovisko od Miku Zibanejada (New York Rangers), Hampusa Lindholma, Rickarda Rakella a Jakoba Silfverberga (všetci Anaheim).


Generálnym tajomníkom úradu ministerstva školstva sa stane Lukáš Machala

Počet študentov na slovenských vysokých školách klesol.

BRATISLAVA. Novým generálnym tajomníkom služobného úradu ministerstva školstva sa stane Lukáš Machala. Do funkcie ho v stredu vymenovala vláda. Machala nahradí od 5. októbra doterajšiu generálnu tajomníčku Helenu Polákovú. Výmenu na vláde navrhla ministerka Martina Lubyová (nominantka SNS). Podľa zákona o štátnej službe je predpokladom na menovanie generálneho tajomníka bezúhonnosť kandidáta, vysokoškolské vzdelanie druhého stupňa, prax tri roky vo verejnej správe a trojročná prax v riadiacej funkcii. Ministerka deklarovala, že Machala tieto podmienky splnil. Počet študentov na slovenských vysokých školách medziročne poklesol o 10.979. Takmer sedempercentný úbytok zapríčinil demografický pokles populácie maturantov. V správe pre vládu to konštatuje ministerka školstva Martina Lubyová (nominantka SNS). Časť vysokých škôl sa snaží získať študentov aj zo zahraničia, napriek tomu ani tieto aktivity nedokážu nahradiť úbytok študentov. Vláda SR vzala na vedomie materiál o stave vysokého školstva za rok 2016. Na verejných vysokých školách poklesol počet študentov o 9014, na súkromných vysokých školách je ich menej o 1965. Oproti vlaňajšku stúpol počet študentov zo zahraničia o viac ako sedem percent, teda o 714 študentov. V priebehu uplynulého roka dokončilo vysokoškolské štúdium na verejných a súkromných vysokých školách 52.245 ľudí, čo predstavuje medziročný pokles o 4492 absolventov. Podľa ministerstva sa pod tento stav podpísal najmä pokles absolventov externej formy štúdia o 2601, pričom v dennej forme sa znížil o 1891 absolventov. Rovnako sa znížil aj počet uchádzačov o štúdium na vysokej škole. V roku 2016 sa na štúdium hlásilo 41.544 Slovákov, ktorí spolu s cudzincami podali 77.340 prihlášok. Podľa ministerstva ide o najnižší počet za posledné roky. Z úspešných uchádzačov sa ich na štúdium zapísalo 35.377, z toho 2865 zo zahraničia. Z národného hľadiska bude podľa ministerky potrebné prijať riešenia na zabezpečenie stabilizácie odborníkov, aby prípadné skončenie vysokej školy neznamenalo stratu odbornosti v celom sektore. Zoznam futbalových štadiónov, ktoré prejdú modernizáciou, sa rozšíril o ďalšie tri. Štát podporí aj obnovu štadiónov v Liptovskom Mikuláši, Dubnici nad Váhom a Spišskej Novej Vsi. Rozhodla o tom vláda na návrh ministersky školstva Martiny Lubyovej (nominantka SNS). Zvýši sa i suma na rekonštrukciu Národného tréningového centra Slovenského futbalového zväzu v Poprade. Národný športový projekt rekonštrukcie, modernizácie a budovania futbalových štadiónov na roky 2013-2022 sa rozšíril v dôsledku zmeny ohľadom štadióna Štiavničky v Banskej Bystrici. Na ten bola vyčlenená pôvodne dotácia vo výške 2,4 milióna eur. Po novom bude obnova tohto štadióna financovaná z iných zdrojov štátneho rozpočtu. Z národného športového projektu bola Banská Bystrica vyškrtnutá a suma alokovaná na projekt sa prerozdeľuje medzi trojicu štadiónov v Liptovskom Mikuláši, Dubnici nad Váhom a Spišskej Novej Vsi a pre Národné tréningové centrum SFZ. Trojicu miest, ktoré boli do národného športového projektu zaradené, schválila Konferencia SFZ 29. júna tohto roku. Zohľadnila pritom regionálny princíp projektu, aby boli finančné prostriedky rovnomerne alokované do všetkých častí Slovenska. Liptovský Mikuláš, Dubnica nad Váhom a Spišská Nová Ves získajú príspevok v rovnakej výške - po 0,75 milióna eur. Popradu, kde sa rekonštruuje Národné tréningové centrum SFZ, pôjde zvyšných 0,15 milióna eur. Celková suma príspevkov v národnom športovom projekte rekonštrukcie, modernizácie a budovania futbalových štadiónov sa nemení.


Meteorológovia varujú pred hmlou na väčšine územia

BRATISLAVA. Vodiči by mali byť v pondelok na cestách opatrní. Na väčšine územia Slovenska sa môže vyskytovať hmla. Varuje pred tým Slovenský hydrometeorologický ústav (SHMÚ). Meteorológovia predpokladajú dohľadnosť od 50 do 200 metrov, hmla by mala zmiznúť pred obedom. Platí výstraha prvého stupňa. Na hmlu upozorňujú aj cestári. Horšiu viditeľnosť avizujú najmä v južných častiach Slovenska a v okolí Popradu, Kežmarku a Spišskej Novej Vsi. Horské priechody sú zjazdné, takisto všetky sledované diaľničné úseky, rýchlostné cesty a cesty I., II. a III. triedy. Na horách treba oddnes počítať so silnejším vetrom. Ten by mal ustať v stredu nadránom (22. 2.).


Turecká politička kritizovala režim, odsúdili ju na desaťročné väzenie

Kaftancioglová kritizovala aj smrť chlapca, ktorého zasiahla konzerva zo slzotvorným plynom.

ANKARA. Na deväť rokov a osem mesiacov odňatia slobody odsúdil v piatok turecký súd političku opozičnej Republikánskej ľudovej strany (CHP) Canan Kaftancioglovú. Šéfka istanbulského oddelenia CHP sa previnila správami na sociálnych sieťach vrátane "urážok" na adresu tureckého prezidenta Recepa Tayyipa Erdogana. S odvolaním sa na vyhlásenie CHP o tom informovala agentúra AFP. Kaftancioglovú, ktorá proces označila ako politicky motivovaný, odsúdili okrem iného aj za šírenie "teroristickej propagandy". Politička bola taktiež odsúdená na 20 mesiacov "za ponižovanie" štátu, 18 mesiacov "za urážku verejného činiteľa", 28 mesiacov "za urážku prezidenta" a 32 mesiacov "za navádzanie verejnosti na nenávisť". Odsúdenie "za propagovanie terorizmu", za ktoré súd političke vymeral trest odňatia slobody vo výške 18 mesiacov, spočívalo v tom, že Kaftancioglová citovala člena v Turecku zakázanej Strany kurdských pracujúcich (PKK). Medzi tweetmi, ktoré Kaftancioglová zdieľala, bola napríklad kritika smrti 14-ročného chlapca, ktorý zahynul počas protestov v roku 2013 po tom, ako ho do hlavy zasiahla konzerva zo slzotvorným plynom. Odsúdená politička zohrávala podľa AFP kľúčovú úlohu pri tohtoročnom šokujúcom víťazstve Ekrema Imamogla z CHP vo voľbách starostu Istanbulu. Erdoganova strana prišla následkom týchto volieb po prvý raz za posledných 25 rokov o moc nad najväčším mestom v krajine. CHP v súvislosti s Kaftancioglovou uviedlo, že predtým, než politička nastúpi na výkon trestu, bude musieť ešte rozsudok potvrdiť odvolací súd.


Prvákov vítal Zeman, rodičia mu pripomenuli červené trenírky

Niektorí rodičia vyjadrili s prezidentovou prítomnosťou nesúhlas, na oblečení mali pripnutý symbol červených trenírok.

PRAHA. Prvákov na základnej škole T. G. Masaryka v Prahe 6 v pondelok privítal český prezident Miloš Zeman s manželkou Ivanou. Niektorí rodičia vyjadrili s prezidentovou prítomnosťou nesúhlas, na oblečení mali pripnutý symbol červených trenírok, napísal spravodajský server Novinky.cz. Na otázku servera, čo Zeman hovorí na protest rodičov, odpovedal: "To som si vôbec nevšimol." "Fuj, vypadni," zakričala vzápätí na prezidenta jedna z matiek. Zemanov hovorca Jiří Ovčáček ju okríkol, aby sa chovala slušne. Prezident deťom radil, aby veľa čítali papierové knihy. Podľa neho je kniha tou najkrajšou vecou na svete. "Keď tú knihu napísali múdri ľudia, a vy tú knihu čítate, tak je to rovnaké, akoby ste sa s týmito múdrymi ľuďmi rozprávali," dodal. Deti od prezidentského páru dostali na pamiatku knihu s policajnými rozprávkami, drevenú hračku a müsli tyčinku.


Počas Bielej noci bude posilnená MHD, pridajú aj mimoriadne regionálne spoje

V rámci mestskej hromadnej dopravy predĺžia premávku električiek.

BRATISLAVA. Počas konania bratislavského podujatia Biela noc 2019, teda v piatok 27. septembra a v sobotu 28. septembra, Dopravný podnik Bratislava (DPB) a Slovak Lines posilnia dopravu. V rámci mestskej hromadnej dopravy predĺžia premávku električiek 1, 3 a 9, nad rámec zvyčajného času vypravia aj nočné linky z Hlavnej stanice. Aj cestujúci z iných miest Bratislavského kraja sa dostanú domov aj neskoro v noci, Slovak Lines vypraví mimoriadne autobusy z Autobusovej stanice smerom do Malaciek, Modry, Slovenského Grobu, Senca, Tomášova a Šamorína. Uviedol to DPB na sociálnej sieti a podrobnejšie informácie zverejnili aj na stráne www.imhd.sk.Električkové spoje 1, 3 a 9 budú premávať v 15 minútových intervaloch až do polnoci. Čo sa týka nočných autobusov a trolejbusov, DPB nasadí kĺbové vozidlá s vyššou kapacitou a na niektorých nočných linkách skráti ich interval na 15 minút do 1:00. Častejšie budú premávať linky N21 z Hlavnej stanice cez Dúbravku do Devínskej Novej Vsi, N31 z Hlavnej stanice cez Hodžovo námestie k Cintorínu Slávičie údolie, N33 takisto z Hlavnej stanice cez Malú scénu do Dlhých dielov a N34 z Hlavnej stanice cez Hodžovo námestie a Karlovu Ves do Dúbravky. Častejšie pôjde aj linka N72 z Hodžovho námestia cez Autobusovú stanicu a Prievozskú na Dolné hony a linky N80, N93 a N95 z bratislavskej hlavnej stanice do Petržalky. V noci z piatka na sobotu a zo soboty na nedeľu zabezpečí Slovak Lines mimoriadne spoje s odchodom o 00:20 z bratislavskej autobusovej stanice. Z nástupišťa 13 pôjde autobus do Malaciek cez Marianku, Stupavu a Lozorno. Z 20. nástupišťa pôjde autobus do Modry cez Svätý Jur, Pezinok a Vinosady. Z nástupišťa 23 vypravia autobus do Slovenského Grobu cez Čiernu Vodu, Malý Raj a Chorvátsky Grob. Z 25. nástupišťa odvezie autobus cestujúcich do Senca cez Ivanku pri Dunaji a Bernolákovo. Autobus pôjde aj do Tomášova cez Most pri Bratislave a Malinovo z 30. nástupišťa a do Šamorína cez Rovinku, Dunajskú Lužnú, Kalinkovo a Hamuliakovo z nástupišťa 28. K autobusovej stanici sa cestujúci dostanú linkou N33 (na zastávku Twin City, pozn. SITA), linkou N61 alebo linkou N72 (zastávka Košická, pozn. SITA).


Obvinili druhého asistenta europoslanca Le Penovej strany

Le Penová predvolanie na výsluch označila za politickú operáciu.

BRUSEL. Francúzski vyšetrovatelia vzniesli obvinenie voči v poradí druhému asistentovi poslancov francúzskeho Národného frontu (FN) v Európskom parlamente. Charles Hourcade je obvinený zo zneužitia dôvery, keď ako asistent europoslankyne za FN Marie-Christine Boutonnetovej od septembra 2014 do februára 2015 neoprávnene získal 37-tisíc eur, informoval v sobotu zdroj blízky vyšetrovaniu. Hourcade v tom čase pôsobil v štábe FN v meste Nanterre, pričom sa venoval najmä grafickému dizajnu. Obvinenie bolo voči nemu vznesené 6. marca, informovala v piatok spravodajská stanica RTL. Po Catherine Grisetovej je Hourcade druhým asistentom europoslancov za FN obvineným z toho, že boli stranou zamestnaní v europarlamente, pričom však v skutočnosti nevykonávali prácu asistentov v sídlach europarlamentu v Bruseli a Štrasburgu, ale venovali sa straníckej práci. Na výsluch v kauze bola na piatok predvolaná aj líderka FN a jeho prezidentská kandidátka Marine Le Penová. Pred vyšetrovateľov sa však nedostavila. Svoje predvolanie na výsluch menej ako 50 dní pred prvým kolom prezidentských volieb označila Le Penová za politickú operáciu. Le Penová má podľa prieskumov verejnej mienky reálnu šancu na postup do druhého kola volieb. Vyšetrovanie vo vzťahu k FN sa začalo po tom, ako vedenie europarlamentu vznieslo proti tejto francúzskej strane podozrenie zo zneužitia prostriedkov z rozpočtu europarlamentu. Podozrivých bolo 20 asistentov pracujúcich pre 24 poslancov za FN. Vedenie europarlamentu zistilo, že títo asistenti pokračovali vo výkone straníckych funkcií paralelne so svojím zaradením v europarlamente. Európsky Úrad na boj proti podvodom (OLAF) tvrdí, že niektorí z týchto asistentov FN boli v europarlamentu zamestnaní fiktívne, preto od Le Penovej žiada, aby vrátila do pokladnice europarlamentu 340-tisíc eur, ktoré boli vyplatené asistentom FN v Štrasburgu.


Mayová tlačí na Trumpa, aby nezrušil dohodu s Iránom

Trump totiž pohrozil zrušením dohody, pretože je podľa neho najhoršia akú kedy videl.

LONDÝN. Britská premiérka Theresa Mayová vyzvala amerického prezidenta Donalda Trumpa, aby predĺžil jadrovú dohodu s Iránom, pretože je "životne dôležitá pre regionálnu bezpečnosť". Mayovej kancelária uviedla, že premiérka a Trump spolu v utorok telefonovali a zhodli sa na tom, že pred konečným rozhodnutím o dohode ostanú ich tímy v kontakte. Britský minister zahraničia Boris Johnson tiež v tejto súvislosti hovoril so svojím americkým kolegom Rexom Tillersonom, aby vyzdvihol výhody dohody s Iránom. Trump totiž pohrozil jej zrušením, pričom ju označil za "najhoršiu dohodu vôbec". Trump musí americkému Kongresu do 15. októbra oznámiť, či podľa neho Irán dohodu dodržiava. Americký prezident ťažko vyrokovanú dohodu uzavretú v roku 2015 opakovane spochybňuje. Dôležití členovia jeho vlády, ako napríklad minister obrany James Mattis, ju však obhajujú a iné štáty pred jej vypovedaním rovnako varujú. V takomto prípade by totiž Kongres opätovne rozhodoval, či voči Iránu znovu zavedie ekonomické sankcie. Výmenou za ich stiahnutie pritom Teherán súhlasil s výrazným obmedzením svojho jadrového programu a prísnou medzinárodnou kontrolou.


Zisk aj tržby Apple v druhom kvartáli klesli, no menej, ako sa čakalo

Apple sa snaží rozvíjať nové zdroje príjmov pri stagnujúcom raste.

SAN FRANCISCO. Americký koncern Apple dosiahol v 2. štvrťroku svojho obchodného roka 2018/2019 lepšie ako očakávané výsledky, keďže zisky divízie služieb mu pomohli vykompenzovať pokles predaja iPhonov. Zisk spoločnosti za tri mesiace do konca marca 2019 klesol o 16 % na 11,56 miliardy USD (10,30 miliardy eur), čo predstavuje 2,46 USD na akciu, Z 13,82 miliardy USD alebo 2,73 USD/akcia v rovnakom období vlani. Analytici však predpovedali koncernu ešte nižší zisk, a to 2,36 USD na akciu. Tržby Apple v 2. kvartáli klesli o 5 % na 58,02 miliardy USD z minuloročných 61,14 miliardy USD, zatiaľ čo analytici očakávali tržby 57,37 miliardy USD. Tržby z predaja iPhonov sa pritom znížili na 31,05 miliardy USD z 31,56 miliardy USD v minulom roku, ale boli vyššie ako 30,5 miliardy USD, s ktorými počítali analytici. "Naše výsledky ukazujú pokračujúcu silu našej inštalovanej základne s viac ako 1,4 miliardami aktívnych zariadení, keďže sme dosiahli nový rekord v službách," povedal Tim Cook, generálny riaditeľ spoločnosti Apple. Apple sa snaží rozvíjať nové zdroje príjmov pri stagnujúcom raste a čoraz tvrdšej konkurencii na trhu so smartfónmi, ktoré boli hlavným motorom jeho ziskov v minulosti. Čínsky Huawei v uplynulom štvrťroku svojím odbytom smartfónov prekonal iPhony, pričom sa dostal na druhé miesto v Kalifornii, pred Samsung. Celkovo Apple predal v prvých troch mesiacoch tohto roka 310,8 milióna smartfónov, o 6,6 % menej ako v rovnakom období 2018. Ich odbyt klesol už šiesty kvartál po sebe. Avšak príjmy Apple zo služieb a digitálneho obsahu vzrástli o 16 % na 11 miliárd USD. To odráža väčší dopyt po hudbe, Apple Pay a ďalších nových ponukách firmy. Zvýšil sa aj predaj tabletov iPadov, a to najstrmšie za šesť rokov. Čo sa týka vyhliadok, Apple očakáva v 3. štvrťroku tržby v pásme 52,5 až 54,5 miliardy USD. Apple tiež oznámil dividendu vo výške 77 centov na akciu, čo predstavuje nárast o 5 %, splatnú 16. mája.


Slovensko vlani hospodárilo s historicky najnižším deficitom, ukazuje Eurostat

Niektoré výdavky európski štatistici ešte dodatočne preveria.

BRATISLAVA. Slovenská verejná správa vykázala v minulom roku historicky najnižší rozpočtový deficit. Podľa prvej jarnej notifikácie Eurostatu totiž schodok rozpočtu verejnej správy dosiahol v roku 2018 úroveň 0,7 percenta hrubého domáceho produktu (HDP) a oproti doterajšiemu historickému minimu z roku 2017 sa ešte znížil o deväť stotín HDP. Pokračovalo pritom aj znižovanie verejného dlhu v porovnaní s HDP, ktorý vlani klesol na 48,94 percenta výkonu ekonomiky oproti 50,95 percenta spred roka.Ako ďalej vyplýva z informácií, ktoré zverejnil Štatistický úrad SR, európski štatistici budú ešte dodatočne preverovať verejné výdavky v objeme niekoľkých desatín HDP. „Pri preverovaní jednotlivých zaznamenaných transakcií je potrebné dodatočne preveriť určité výdavky sektora verejnej správy v kontexte ich vplyvu na deficit sektora verejnej správy. Ide o výdavky v približnej hodnote 0,3 percenta HDP,“ uvádza štatistický úrad s tým, že výsledok tohto preverovania zverejní v definitívnej jesennej notifikácii. Ministerstvo financií v reakcii na zverejnené dáta pripomína, že dlh verejnej správy v pomere k HDP sa tak vlani dostal mimo sankčných pásiem dlhovej brzdy. Zároveň pripomína aj fakt, že výsledné hospodárenie verejnej správy bolo podľa jarnej notifikácie o 0,1 percenta HDP lepšie, ako predpokladal schválený rozpočet. „Na dosiahnutie nižšieho dlhu a deficitu mal pozitívny vplyv nižší hotovostný schodok štátneho rozpočtu,“ uviedla hovorkyňa ministerstva financií Alexandra Gogová.Lepšie ako pôvodné očakávania boli podľa rezortu financií v minulom roku aj daňové a odvodové príjmy, ktoré prevýšili schválený rozpočet o 0,45 percenta HDP, resp. 407 miliónov eur. Pozitívne sa skončilo aj hospodárenie Sociálnej poisťovne a oblasti verejného zdravotného poistenia, na ktoré mali vplyv najmä vývoj zamestnanosti a rast miezd. Zdravotnícke zariadenia zaradené do verejnej správy dosiahli podľa ministerstva prebytok 142 miliónov eur. „Oproti plánovanému schodku, na úrovni 16,6 mil. eur, tak dosiahli výrazné zlepšenie hospodárenia, aj vďaka prvej vlne oddlženia,“ dodala Gogová.Spomínané dodatočné preverovanie výdavkov v objeme 0,3 percenta HDP pritom podľa nej súvisí s novelou zákona o rozpočtových pravidlách, na základe ktorej sa od roku 2018 zmenilo zaznamenávanie niektorých výdavkov štátnych rozpočtových organizácií, ktorých čerpanie spočíva v prevode na samostatné účty a v následnej realizácii z týchto účtov. „Za posledných desať rokov sa so situáciou potreby dodatočného preverenia zo strany Eurostatu stretlo viac ako desať krajín, medzi inými napríklad Luxembursko, Belgicko, Rakúsko, Francúzsko a ďalšie,“ konštatuje hovorkyňa rezortu financií. Vyjadrenie ministerstva, že rozpočtu v minulom roku pomohol aj pozitívny vývoj ekonomiky, potvrdzuje aj analytička Slovenskej sporiteľne Katarína Muchová. „Priaznivá fáza ekonomického cyklu spojená s oživením trhu práce pomáha zvyšovať daňové a odvodové príjmy, čo do značnej miery pomohlo v konsolidácii verejných financií,“ tvrdí. Tento vplyv by mal podľa nej pokračovať aj v tomto roku, preto dosiahnutie vyrovnaného rozpočtu považuje za realistické. Určitým rizikom však podľa nej môže byť fakt, že rozpočet počíta so značným rastom prebytkov ostatných subjektov verejnej správy. „Náš odhad deficitu verejných financií na rok 2019 je preto konzervatívnejší a počíta s miernym deficitom,“ dodala Muchová.


Súd zrušil návrh na konkurz Remetovej Dúhy, veriteľ sa chce odvolať

Návrh na konkurz stavebnej spoločnosti Dúha podala žilinská firma A.G.P.

BRATISLAVA. Spoločnosť A.G.P. je pripravená podať odvolanie proti rozhodnutiu súdu, ktorým sa zamietol návrh na vyhlásenie konkurzu stavebnej spoločnosti Dúha. Uviedol to konateľ spoločnosti A.G.P. Erik Ryban. Návrh na konkurz stavebnej spoločnosti Dúha podala práve žilinská firma A.G.P., Okresný súd Bratislava I ho však zamietol. "V tomto štádiu sa nebudeme vyjadrovať k obsahu predmetného rozhodnutia, ktoré bude po jeho riadnom doručení preskúmané a zabezpečené podanie riadneho opravného prostriedku," avizoval Ryban. Podľa Rybana spoločnosť A.G.P. disponuje dostatočným rozsahom dôkazov, ktoré neboli v rámci tohto konania preskúmané. "Zároveň podotýkame, že vo veci bolo rozhodnuté až neštandardne rýchlo, priam expresne, bez vyjadrenia našej spoločnosti ako navrhovateľa a vo veci nerozhodoval zákonný sudca. Podobných právnych nedostatkov evidujeme vo veci viac," dodal Ryban. Rozhodnutie súdu spoločnosti zatiaľ nebolo doručené a ako také je zatiaľ neprávoplatné. O tom, že súd zamietol návrh na konkurz spoločnosti Dúha, informovala minulý týždeň samotná Dúha. V rozsudku sa podľa firmy okrem iného uvádza, že na základe predložených podkladov došlo v dostatočnej miere k spochybneniu aktívnej legitimácie navrhovateľa, teda firmy A.G.P., a rovnako aj k spochybneniu existencie pohľadávok ostatných uvedených veriteľov. "Súd tiež skonštatoval, že rozdelením a postúpením pohľadávky na dvoch ďalších veriteľov došlo k porušeniu zmluvy o dielo. Existuje aj dôvodná pochybnosť o termíne tohto postúpenia a platnosti rozdelenia tejto pohľadávky," uviedol majiteľ spoločnosti Dúha Miroslav Remeta. Dúha spolupracovala s firmou A.G.P. Žilina v roku 2015 v rámci rekonštrukcie obalového plášťa budovy STU v Bratislave.


Medveďová skončila na ME v časovke na 19. mieste, juniori sa výraznejšie nepresadili

Medzi juniormi bol zo slovenských cyklistov úspešnejší Lukáš Kubiš.

HERNING. Talianskym triumfom sa skončila v stredu predpoludním v dánskom Herningu úvodná disciplína majstrovstiev Európy v cestnej cyklistike. Časovku junioriek ovládla Elena Pirroneová pred krajankou Letiziou Paternosterovou a Dánkou Emmou Ceciliou Norsgaard Jörgensenovou. Jediná slovenská reprezentantka Petra Machálková (CyS - Akadémia Petra Sagana) skončila na 32. mieste s takmer trojminútovým odstupom za Pirroneovou. V časovke juniorov bol najrýchlejší Nór Andreas Leknessund, ktorý zdolal o štrnásť sekúnd Dána Juliusa Johansena. Bronz bral s odstupom devätnástich sekúnd Belgičan Sébastien Grignard. Z dvojice Slovákov bol lepší Lukáš Kubiš (ŠK Železiarne Podbrezová a.s.), obsadil 33. miesto s mankom 3:21 minúty na víťaza. Matúš Štoček (CyS - Akadémia Petra Sagana) bol klasifikovaný na 42. pozícii (+4:05). V Herningu v stredu rozdali medaily aj v časovke žien do 23 rokov. Majsterkou Európy sa stala Dánka Pernille Mathiesenová s náskokom štyroch sekúnd pred krajankou Cecilie Uttrup Ludwigovou a jedenástich sekúnd pred Nemkou Lisou Kleinovou. Tereza Medveďová (BePink Cogeas) s odstupom 3:58 minúty skončila na 19. priečke, čo bolo najlepšie slovenské umiestnenie v úvodný deň šampionátu. Ďalšia Slovenka Lucia Valachová skončila hneď za Medveďovou na 20. mieste (+4:07). Klasifikovaných bolo 29 pretekárok. Na ME bude od stredy do nedele súťažiť 800 cyklistov zo 45 krajín vrátane 23 zástupcov zo Slovenska. Peter Sagan ako obhajca titulu v pretekoch s hromadným štartom v mužskej kategórii elite medzi nimi nefiguruje. Časovka junioriek na 18,2 km: Časovka juniorov na 31,5 km: Časovka žien do 23 rokov na 31,5 km:


V centre Ríma prepadli a dobodali policajta

Salvini uviedol, že prebieha pátranie s cieľom zatknúť vinníkov.

RÍM. Talianskom otriasla násilná smrť 35-ročného policajta, ktorého dobodal v noci na piatok v centre Ríma neďaleko hraníc Vatikánu pravdepodobne migrant zo severnej Afriky. Uviedla to agentúra DPA. Maria Cerciella Regu najprv okradli dvaja muži pravdepodobne afrického pôvodu, ktorí od neho následne požadovali 100 eur za vrátenie peňaženky. Jeden z nich vytiahol nôž a karabiniera osemkrát bodol. Cerciellu previezli do nemocnice, kde však zraneniam podľahol. Obom mužom sa podarilo ujsť. Minister vnútra Matteo Salvini na Twitteri napísal, že hlavnom meste Talianska prebieha pátranie s cieľom zatknúť vinníkov, ktorého označil za "bastarda". "Som si istý, že ho chytia a že za svoj násilný čin zaplatí nútenými prácami vo väzení po celý zvyšok svojho života," napísal Salvini na Twitteri. Talianske zákony nútenú prácu však vo väzení neumožňujú, pripomína DPA.


STĹPČEK PETRA SCHUTZADevätnásť rokov, ale predsa. Ústavný súd potvrdil, čo verejnosť dávno vedela

Myšlienkové pochody a argumenty účastníkov jedného z najvýznamnejších verdiktov slovenského ústavného súdnictva sa už dajú študovať. Zverejnený nález poslúži nasledovníkom, právnickej verejnosti aj kolegom v Štrasburgu, ktorí budú „poškodenými“ vyzvaní zaujať stanovisko. Z laického pohľadu je stovky strán textu zbytočné analyzovať. Z pozície, že Mečiarove amnestie boli neplatné v sekunde vydania, keďže sú v rozpore s „demokratickým a právnym štátom“, ktorým je Slovenská republika podľa prvého článku ústavy, stĺpček nevychýlia ani Brňák s Ľalíkom. Práva ľudí, ktorí sa v „amnestovaných“ skutkoch angažovali, môžu byť sotva „odňaté“ či „popreté“, ak boli nadobudnuté v rozpore s ústavou. Väčšinové stanovisko pripúšťa účelovosť ústavnej novely. Iste, ak sa však vzopäla silná politická vôľa zúčtovať, vyrovnať sa s najtemnejším úsekom slobodných dejín Slovenska, tak inak než účelovo a retroaktívne sa nedalo. K tomu povie svoje meritórne slovo Štrasburg.


Bosniansku Srbku obžalovali z masového vraždenia Moslimov v čase občianskej vojny

Ačimovičovovú súd obvinil, že sa v júni 1992 zúčastnila na vražde 37 bosnianskych Moslimov.

BELEHRAD. Bosniansku Srbku obžalovali z účasti na vražde 37 moslimských vojnových zajatcov počas občianskeho konfliktu v Bosne a Hercegovine z rokov 1992-95. Ako v pondelok informovala bosnianska prokuratúra, 44-ročná Višnja Ačimovičová bola obžalovaná z vojnových zločinov proti civilnému obyvateľstvu a z porušenia Ženevských konvencií, píše agentúra Reuters. Ačimovičová čelí obvineniu, že sa v júni 1992 spolu s ďalším vojakom bosnianskosrbskej armády "vedome a dobrovoľne" zúčastnila na vražde 37 bosnianskych Moslimov v meste Vlasenica, dnes ležiacom v Republike srbskej. Mužov previezli autobusom z miestnej väznice na miesto, kde ich Ačimovičová z bezprostrednej vzdialenosti postrieľala. Telá obetí boli objavené v roku 2000 v masovom hrobe na mieste masakry. Ačimovičová je iba jednou z mála žien obvinených z vojnových zločinov počas konfliktu v Bosne a Hercegovine. Má dvojaké - bosnianske aj srbské - občianstvo a momentálne žije v Srbsku, kde ju ohľadom prípadu vypočúvali. Bosnianskosrbské sily počas tejto vojny prenasledovali a vraždili nesrbské obyvateľstvo na územiach, ktoré zamýšľali včleniť do výlučne srbského štátneho útvaru. Konflikt si vyžiadal vyše 100-tisíc mŕtvych. Približne tretina týchto obetí, z ktorých väčšinu tvoria bosnianski Moslimovia, zahynula vo východnej časti Bosny. Občiansky konflikt ukončilo až podpísanie Daytonskej dohody, na základe ktorej sa vytvorili dve autonómne entity - Federácia Bosny a Hercegoviny, Republika srbská, a neutrálny región Brčko.


Nehoda dodávky s migrantmi v Turecku si vyžiadala najmenej 17 obetí

Dodávky viezla migrantov z Afganistanu, Pakistanu a Iránu.

ANKARA. Najmenej 17 migrantov prišlo vo štvrtok večer o život pri havárii dodávky vo východnom Turecku. Podľa agentúry Anadolu ďalších 36 utečencov utrpelo zranenia. Auto narazilo do stĺpu a zhorelo, informoval guvernér provincie Igdir, kde k nehode došlo. Vo vozidle určenom pre maximálne 14 osôb sa viezlo vyše 50 ľudí. Išlo o Afgancov, Pakistancov a Iráncov, ktorí nedovolene vstúpili na turecké územie zo susedného Iránu. Medzi mŕtvymi je aj vodič auta. Dodávku sprevádzalo vozidlo s ďalšími 13 migrantmi. To zrazilo niekoľko ľudí, ktorí vypadli pri havárii z prvého auta. Polícia prisťahovalcov zadržala. Zranených previezli do najbližšej nemocnice.


Reakcie médií: Najväčšia hviezda súčasnej cestnej cyklistiky vylúčená z Tour

Ohlasy médií na vylúčenie slovenského reprezentanta Petra Sagana z cyklistickej Tour de France 2017.

Bild (Nem.): "Hrozivý pád a vylúčenie majstra sveta. Cavendish pred cieľom spadol po Saganovom údere lakťom do tváre." L'Equipe (Fr.): "Petra Sagana vylúčili z Tour de France! Víťaz tretej etapy a favorit na zelené tričko spôsobil v špurte pád súperov a na Tour končí." Gazzetta dello Sport (Tal.): "Sagana vyhodili z Tour de France: Lakeť v špurte, pád Cavendisha." iDnes (ČR): "Sagana diskvalifikovali z Tour de France za incident s Cavendishom. Najväčšia hviezda súčasnej cestnej cyklistiky vylúčená z Tour!" Svetový šampión zapríčinil pád v závere štvrtej etapy a ide domov. Rozhodcovia oznámili verdikt viac ako hodinu po dojazde. iSport.cz (ČR): "Sagana vylúčili z Tour, v závere štvrtej etapy udrel lakťom Cavendisha." BBC.com (Angl.): "Petra Sagana diskvalifikovali, zapríčinil pád Cavendisha vo štvrtej etape." ÖRF (Rak.): "Škandál svetového šampióna: Sagana vylúčili z Tour!" Przeglad Sportowy (Poľ.): "Tvrdé rozhodnutie šéfov pretekov. Peter Sagan vylúčený z Tour de France." Nemzetisport.hu (Maď.): "Cavendish sa dostal medzi Sagana a bariéru, Slovák ho nepustil a úderom lakťom poslal k zemi. Svetový šampión vylúčený z Tour de France." Sport.pl (Poľ.): "Svetový šampión vylúčený z Tour de France! Faul vo finiši štvrtej etapy." Cyclingnews.com: "Svetový šampión zapríčinil pád v závere štvrtej etapy a ide domov. Rozhodcovia oznámili verdikt viac ako hodinu po dojazde."


Nemeckí tajní nenašli jednoznačné dôkazy o protivládnej kampani z Ruska

Poznatky tajných služieb podľa nemeckej vlády nepredstavujú oslobodenie Moskvy spod podozrení.

BERLÍN. Nemecké tajné služby nenašli jednoznačné dôkazy o ruskej dezinformačnej kampani namierenej proti spolkovej vláde v Berlíne. Vyplýva to z informácií denníka Süddeutsche Zeitung, Severonemeckého a Západonemeckého rozhlasu, podľa ktorých je to výsledok takmer ročného skúmania zo strany Spolkovej spravodajskej služby (BND) a Spolkového úradu pre ochranu ústavy (BfV). Úrad spolkovej kancelárky v Berlíne podľa rovnakých zdrojov nariadil, aby sa vecná podstata podozrení ďalej skúmala, pretože doterajšie poznatky nepredstavujú podľa vlády oslobodenie Moskvy spod podozrení. Predmetná správa konštatuje "konfrontačný kurz" Ruska voči Nemecku od roku 2014 a označuje spravodajstvo ruských médií a ich nemeckých mutácií ako RT Deutsch alebo Sputnik News za "nepriateľské". Zodpovedných za to vidia autori správy v kremeľskej prezidentskej administratíve, priznávajú však, že hranicu medzi prehnaným, respektíve nepravdivým spravodajstvom a cielenou dezinformáciou je ťažké stanoviť. V Nemecku jestvujú obavy, že by Rusko mohlo ovplyvniť volebné výsledky v Nemecku podobne ako údajne v USA, a to zverejneným ukoristených tajných dokumentov alebo podporou pravicovo populistických subjektov. Tajné služby krajiny sa preto už dohodli na úzkej spolupráci s kolegami z Francúzska i Holandska, teda dvoma krajinami, v ktorých sa takisto blížia voľby.


Na americkej ambasáde v Bratislave zasahovali hasiči

Dym vidno nebolo, na mieste bola i polícia.

BRATISLAVA. Na americkej ambasáde v Bratislave zasahovali vo štvrtok poobede hasiči. Podľa očitého svedka boli za jej plotom tri vozidlá. Prvýkrát si ich tam všimol po 15.00 h, okolo 17.00 h ešte boli na mieste. Dym nebolo vidno. Bola tam i polícia. Operačné stredisko hasičov zásah komentovať nechcelo, odkázalo na americkú ambasádu. TASR ju požiadala o stanovisko.


Politici reagovali na nákup stíhačiek, podľa Kisku treba modernizovať transparentne

Rozhovor s Glváčom

Schválili nákup F-16

Reakcia Kisku

Ďalšie reakcie

Komentár Tkačenka

Filov stĺpček

Podľa Ondrejcsáka nákup Slovensko definitívne odtrhne od strategickej závislosti od Ruska.

BRATISLAVA. Modernizácia ozbrojených síl je podľa prezidenta SR Andreja Kisku nevyhnutná a potrebná. "Zvolený postup však má byť transparentný", Povedal to v stredu jeho hovorca Roman Krpelan. "Premiér Peter Pellegrini včera večer osobne informoval prezidenta Andreja Kisku, že vláda dnes pravdepodobne schváli nákup F-16. Prezident zobral túto informáciu na vedomie," uviedol Krpelan. "Rozhodnutie o nákupe stíhacích lietadiel F-16 Block 70/72 bolo na stredajšom rokovaní vlády prijaté jednomyseľne," povedal po zasadnutí minister zahraničných vecí a európskych záležitostí Miroslav Lajčák (nominant Smeru). Ten návrh tiež podporil. "Máme záväzok zvyšovať naše výdavky na obranu ako člen Severoatlantickej aliancie až do dvoch percent. Rezort obrany bude kontinuálne dostávať viac peňazí a tie peniaze sa nemôžu prejesť. Ide o to, aby bola naša výzbroj kompatibilná so štandardmi NATO," povedal Lajčák. Doplnil, že dnes máme ruské stíhačky a tie kompatibilné nie sú. "Sme jediná krajina V4, ktorá ešte stále používa ruské stíhačky," poznamenal. Podľa Lajčáka to však neznamená, že peniaze sa dajú na stôl tu a teraz, budú rozložené na mnoho rokov. Rozhodnutie o stíhačkách bolo podľa jeho slov prijaté po veľmi dlhej, podrobnej a odbornej diskusii na stredajšej Bezpečnostnej rade SR, ako aj potom na rokovaní vlády, a to za účasti predstaviteľov rezortu obrany. "Materiál bol zverejnený deň, my sme ho mali k dispozícii týždeň. Nepamätám si, či sme nejakej téme venovali ako bodu programu na vláde viac času ako tej dnešnej," dodal Lajčák. Proces obstarávania stíhačiek pre slovenskú armádu pokladá strana SaS za megaškandál. Sľubuje, že ak bude vo vláde a bude mať dosah na rezort obrany, celý tento nákup podrobí poctivému auditu aj s prípadnou trestnoprávnou koncovkou, pokiaľ sa ukáže, že je potrebná. Vyhlásil to podpredseda liberálov a exminister obrany Ľubomír Galko v reakcii na to, že vláda odobrila nákup amerických stíhačiek F-16 Block 70/72. Členovia SaS považujú za neprípustné, aby podklady k obstarávaniu boli k dispozícii len od utorkového (10.7.) večera, pričom návrh schválila vláda v stredu okolo poludnia. "Tak sa môže nakupovať toaletný papier," vyhlásil Sulík. Poukázal na to, že napríklad minister spravodlivosti Gábor Gál (Most-Híd) priznal, že materiál nečítal, keďže mu nerozumie. "Takto sa nedajú obstarávať stíhačky," doplnil Sulík. "Je šialenstvo schváliť 1,6-miliardový nákup takým netransparentným spôsobom," doplnil Galko, ktorému chýbala verejná diskusia. Stíhačky sa nakupujú podľa neho bez toho, aby sme vedeli, či americké stroje potrebujeme a či ich treba 14. Chýba mu aj odpoveď na otázku, prečo nestačí prenájom švédskych Gripenov. Galko zdôrazňuje, že 1,6 miliardy eur sú obrovské peniaze, ktoré nepatria SNS, ale všetkým daňovým poplatníkom. "Pokladáme za nonsens takto pokútne s nimi narábať," zdôraznil. Materiál, ktorý vláde predložil minister obrany Peter Gajdoš (SNS), vzbudzuje podľa Galka podozrenia z tendenčnosti, chýbala mu v ňom napríklad cena. Zároveň poukázal, že americké stíhačky nie sú na to, aby naháňali vetrone, ale sú to bojové lietadlá určené na intenzívne akcie. Zdôrazňuje, že ak ich Slovensko kúpi iba na obranu vzdušného priestoru, sú to vyhodené peniaze. Ak má s nimi iné plány, teda nasadiť ich do akcií v zahraničí - do Sýrie, Líbye a Afganistanu, treba to podľa Galka povedať občanom otvorene. Vláda sa podľa OĽaNO rozhodla nakúpiť drahé hračky. Na brífingu to vyhlásil opozičný poslanec Eduard Heger (OĽaNO) a upozornil, že Slovensko v rámci požiadaviek NATO nemá povinnosť nasadzovať lietadlá na bojové misie a ani naše strategické dokumenty nehovoria o nasadení vzdušných síl na bojové misie. "Vláda rozhodla o historicky najdôležitejšom nákupe vo vzdušných silách. Mala to byť výkladná skriňa transparentnosti pri obstarávaní tak dôležitej akvizície, ale nestalo sa tak. Nepredchádzala tomu široká diskusia odbornej verejnosti a kvalitné analýzy a porovnania. Informácie sú dostupné až dnes, aj to nie v plnom znení. Na pripomienkovanie pritom boli len dva dni, to je prekročenie hranice," povedal Heger. Poslancovi teda chýba dostatok informácií na vyhodnotenie, či vláda rozhodla v prospech občanov. "V prvom rade mali ukázať všetky dáta a až po odbornej diskusii sa malo rozhodnúť," dodal. Člen brannobezpečnostného výboru NR SR Gábor Grendel (OĽaNO) sa domnieva, že ak by takýmto spôsobom nakupovala pravicová vláda, Smer by ako opozičný subjekt skákal po plafón. "Kričali by, ako si môže kabinet dovoliť nakupovať takto drahé stíhačky bez riadneho pripomienkového konania," myslí si Grendel, ktorý uznáva, že americký aj švédsky výrobca mal svoje plusy a mínusy. Nevie však povedať, či si kabinet vybral lepšie. Aj preto budú poslanci na výbore tlačiť na ministra obrany Petra Gajdoša (SNS), aby zverejnil všetky podrobnosti vrátanie cien za jednotlivé prístroje. Rozhodnutie vlády považuje mimoparlamentné Kresťanskodemokratické hnutie (KDH) za mimoriadne neúctivé k občanom a budúcim generáciám. "SNS a vláda hanebným spôsobom rozhoduje o mimoriadne dôležitých otázkach našej spoločnosti. Zásadné rozhodnutia, ktoré vytvárajú taký obrovský záväzok niečo platiť, nemôžu byť urobené takým pokútnym spôsobom, ako si to predstavuje SNS," uviedlo KDH vo svojom stanovisku. Nehodnotí samotné stroje, "ale spôsob, ako celý nákup procesne prebehol". KDH považuje SNS za bezpečnostné riziko. Proces výberu kritizuje aj Martin Dubéci z mimoparlamentného Progresívneho Slovenska. "Je to mimoriadne zvláštny až škandalózny proces," vyhlásil vo videu, zverejnenom na sociálnej sieti. Materiál, v ktorom minister obrany Peter Gajdoš (SNS) odporučil vláde nákup 14 kusov amerických stíhačiek F-16 Block 70/72, zverejnili v utorok (10.7.) večer, vláda ho schválila v stredu napoludnie. Dubéci pripomína, že ide o najväčší modernizačný nákup a verejnosť nedostala dosť času na vyjadrenie názoru. Nevie, v ktorej krajine sa to takto robí, a nepovažuje to za normálne. Nepozdáva sa mu ani to, že súčasťou verejného dokumentu nebola cena, ani nie je podľa neho jasné, na čo potrebuje Slovensko až 14 stíhačiek. Dubéci je presvedčený, že SNS nedokáže manažovať rezort obrany. "Sú tam problémy a nedôvera," poznamenal s tým, že treba pri týchto nákupoch zabrániť čo najväčším únikom peňazí daňových poplatníkov. Most-Híd od začiatku procesu nákupu stíhačiek tvrdí, že je nutné zachovať tri princípy, ktorými sú: transparentná a verejná analýza ponúk, najlepší pomer ceny a kvality a odpútanie sa od ruskej materiálnej a technickej závislosti. Ako uviedla v stredu pre agentúru SITA hovorkyňa strany Klára Debnár, je to zodpovednosť každého ministra, ako tieto procesy dokáže naplniť. „Máme analýzu, ktorú vypracovali odborníci z letectva a ministerstva. Relevantnosť argumentov a tvrdení v prospech stíhačiek F-16 Block 70/72 pre nás garantujú odborníci, ktorí na analýze pracovali, vrátane osobnej garancie veliteľa vzdušných síl,“ povedala. Podľa Mosta princíp odpútania sa od ruskej techniky je logicky zachovaný tiež. Debnár zdôraznila, že to, či zverejnenie materiálu 12 hodín pred rokovaním vlády a bez ceny je dostatočným naplnením požiadavky „verejného materiálu“, je otázka politická, ktorej zodpovedanie je v plnej kompetencii šéfa rezortu obrany. Podľa štátneho tajomníka ministerstva obrany Roberta Ondrejcsáka, ktorého nominoval Most-Híd, americká aj švédska ponuka sú veľmi kvalitné a dokážu splniť kritériá. „Otázkou je, ktoré lepšie. V tomto rozhodovaní sa spolieham na odbornú autoritu expertov, vrátane veliteľa letectva, ktorí hovoria, že spôsobilosti a využiteľnosť F-16 prevyšujú Gripen. Cenový rozdiel medzi ponukami je minimálny. Je dôležité, že realizácia projektu nemôže ohroziť náš hlavný záväzok voči NATO, čiže budovanie ťažkej mechanizovanej brigády,“ zdôraznil s tým, že samozrejme zavedenie F-16 bude mať zmysel, ak využijeme všetky spôsobilosti, ktoré ponúka. „Naše letectvo bude schopné zabezpečiť nielen airpolicing, ale sa zvýšia aj schopnosti vzdušného boja a air-to-ground spôsobilosti. Na to sa treba dlhodobo politicky aj mentálne pripraviť,“ zdôraznil. Ondrejcsák upozornil ešte na jeden faktor. „Nákup posilní naše strategické partnerstvo s USA a definitívne odtrhne od strategickej závislosti od Ruska. Premiér Peter Pellegrini (Smer) po schválení návrhu na tlačovej konferencii vyhlásil, že nič sa nedialo pokútnym spôsobom. Ponuka vlády USA bola podľa neho vyhodnotená ako ekonomicky najvýhodnejšie a technicky najlepšie riešenie. Z hľadiska nákladnosti počas celého viac ako 30-ročného životného cyklu stíhačiek je podľa Pellegriniho o osem percent lacnejšia ako ponuka vlády Švédska na stíhacie stroje JAS-39 C/D Gripen. Samotná prvotná investícia do amerických strojov je v porovnaní so švédskymi vyššia o niekoľko stoviek miliónov eur. Vláda v stredu schválila nákup 14 amerických stíhačiek F-16 Block 70/72. Tie dostali prednosť pred švédskymi strojmi JAS-39 C/D Gripen, o ktorých prenájme rokovalo ministerstvo obrany ešte pod vedením Martina Glváča (Smer). Neutajovaná časť materiálu, ktorý pripravilo ministerstvo obrany pod vedením Petra Gajdoša (SNS), bola zverejnená v utorok (10.7.) večer. Neobsahuje informácie o cenovej ponuke vlád Švédska a USA. Pellegrini to odôvodnil tým, že priamo obe tieto strany si ich zverejnenie neželali.


Mercedes ovládol kvalifikáciu, Bottas zdolal Hamiltona o šesť tisícin

Valtteri Bottas bol najrýchlejší na okruhu v Silverstone.

Kvalifikácia (okruh Silverstone) SILVERSTONE. Fín Valtteri Bottas na Mercedese sa stal na okruhu v Silverstone víťazom sobotnej kvalifikácie na Veľkú cenu Spojeného kráľovstva, desiateho podujatia seriálu F1. Na druhom mieste s odstupom 6 stotín sekundy skončil Bottasov tímový kolega, líder šampionátu a obhajca titulu, domáci Lewis Hamilton. Tretie miesto na štartovom rošte nedeľňajších pretekov (15.10 SELČ) si vybojoval Monačan Charles Leclerc na Ferrari.


Slovinskí volejbalisti prekvapivo zdolali Poliakov a postúpili na ME už do finále

ĽUBĽANA. Slovinskí volejbalisti sa stali prvými finalistami majstrovstiev Európy. V semifinále si na domácej palubovke v Ľubľane poradili s favorizovanými Poliakmi 3:1. V dueli o titul nastúpia proti víťazovi súboja medzi Srbskom a Francúzskom. Poľsko - Slovinsko 1:3 (-23, 24, -22, -23)


Islamský štát ostáva podľa Pompea stále hrozbou

Islamský štát prežíva aj napriek zániku kalifátu.

WASHINGTON. Extrémistické hnutie Islamský štát (IS) zostáva napriek porážke svojho samozvaného kalifátu aj naďalej hrozbou v Sýrii a v Iraku, pričom v niektorých oblastiach jeho sila v posledných rokoch dokonca vzrástla. V utorok to vyhlásil minister zahraničných vecí USA Mike Pompeo. Informovala o tom agentúra AFP. "Sú miesta, kde je IS silnejší dnes, ako bol pred tromi alebo štyrmi rokmi," uviedol Pompeo v relácii This Morning na stanici CBS, pričom však zdôraznil, že "kalifát bol zlikvidovaný z hľadiska svojej schopnosti útočiť v zahraničí". "Eliminovali sme značné riziko. Nie všetko riziko, ale jeho značnú časť. Sme spokojní s prácou, ktorú sme vykonali," dodal minister. Americký prezident Donald Trump ešte na začiatku roka ohlásil, že sily, ktoré bojovali pod vedením USA v Sýrii a Iraku, dosiahli nad extrémistami z IS "100-percentné víťazstvo". Zo správy, ktorú na začiatku augusta vydal úrad generálneho inšpektora amerického ministerstva obrany, vyplýva, že IS sa v Sýrii transformoval z "entity s územnou kontrolou na partizánske hnutie" a zároveň posilnil svoje spôsobilosti v susednom Iraku. Zníženie americkej vojenskej prítomnosti v regióne vytvorilo pre IS priestor na reorganizáciu, dodal vo svojej správe úrad. IS sa medzitým stal značnou silou v Afganistane, kde koná nezávisle od hnutia Taliban, ktoré medzitým rokuje o mieri so Spojenými štátmi. V sobotu sa IS napríklad prihlásil k bombovému útoku na svadbe Kábule, ktorý si vyžiadal 63 obetí na životoch.